CAPITOLUL I 


SISTEMUL DE PERSONALITATE 


I.1. Caracterizare şi trăsături generale. Precizări terminologice 

Analiza funcțională a diferitelor elemente luate separat conduce la rezultate pozitive 
numai atunci când le considerăm ca verigi ale unui întreg indivizibil, aflate în strânsă legătură. 
În plan psihologic, aceste „elemente” ar fi procesele, funcţiile şi însuşirile psihice, ceea ce 
constituie întregul, respectiv personalitatea umană. Problematica personalităţii ocupă şi astăzi 
un loc central, atât în ceea ce privesc cercetările teoretice, cât şi în cele cu caracter practic- 
aplicativ. Cu toate acestea, trebuie să recunoaştem faptul că în afară de inteligenţă, nici un alt 
concept al psihologiei nu este atât de complex ca cel de personalitate. Multitudinea definiţiilor 
pe care le cunoaşte termenul nu reprezintă decât una din manifestările limitelor cunoştinţelor în 
acest domeniu. Personalitatea a fost şi va rămâne câmpul de dezbatere al mai multor discipline 
ştiinţifice, cunoaşterea acesteia şi a omului deci, rămânând suprema performanţă a ştiinţei. Ne 
gândim aşadar la Personologie, care constituie o „branşă a psihologiei care se adresează în 
principal studiului omului şi factorilor care-i determină cursul. Este vorba despre un domeniu 
care procedează la investigaţii asupra diferenţelor individuale şi tipurilor de personalitate” (H. 
Murray — autor care a şi introdus termenul de personologie în lucrarea Exploration de la 
personnalité, în 1938). 

Obiectivele personologiei sunt de ordin conceptual, teoretico-doctrinar, evaluativ- 
metodologic, investigativ, dar şi aplicativ. De ce este atât de necesară studierea personalităţii? 
Ca sistem deschis şi complex, în permanență schimbare, studiul personalității este motivat 
intrinsec, existând o curiozitate naturală, specific umană în legătură atât cu propria 
individualitate, cât şi cu a celorlalți; identificăm şi un motiv umanitar (multitudinea crizelor şi 
problemelor cu care se confruntă omenirea are ca motiv fundamental fiinţa umană şi, de aici, 
necesitatea ameliorării naturii umane). Se apreciază că la ora actuală pot fi delimitate cu 
uşurinţă cel puțin 10-12 Școli personologice, ce au ca nucleu de studiu una din teoriile 
personalităţii. Printre cele mai cunoscute se numără teoria psihanalitică (la care contribuţii au 
adus A.Adler, S.Freud, E. Erikson, C.G.Yung), teoria behavioristă (al cărei pionier este J. 


Watson), teoria umanistă - a trăsăturilor de personalitate (al cărei teoretician este G. Allport, 


C. Rogers, A. Maslow) ş.a. Fiecare dintre aceste teorii urmăreşte să găsească un cadru specific 
de referință şi un început, unic, care să deducă întreaga construcție. 

În ceea ce priveşte temenul de personalitate, acesta derivă din latinescul persona care 
se referea la măştile folosite de actori în teatrul antic. Priveşte o aparenţă, o figură publică pe 
care indivizii o dezvoltă pentru cei din jur. Evoluează către un conţinut complex în care se iau 
în considerare nu doar caracteristicile externe, vizibile, ci şi cele interne, ascunse şi, mai ales, 
interacțiunea acestora. Redă un conţinut original alcătuit din însuşiri comparabile, dar 
structurat sui-generis, în virtutea unei legități interne, intraindividuale, cu valență irepetabilă, 
de unicat, ceea ce acordă un grad de stabilitate şi predictibilitate a personalității. 

Conceptul de personalitate este uzitat în toate ştiinţele socio-umane: de exemplu, în 
psihologie se vorbeşte de „persoană”,  „personalitate” „personaj” sau „tulburări de 
personalitate”, în sociologie se utilizează frecvent termenul de „personalitate socială”, în 
filosofie de „om” sau „esență umană”. 

Tot în literatura de specialitate găsim o întreagă înşiruire de definiții ale personalității. 
De exemplu, G.W.Allport, în 1973, enumera nu mai puțin de 50 de definiţii, iar McClelland 
găseşte peste 100 de definiri ale aceluiaşi termen. Unii autori încearcă să exprime în definiție 
caracterul complex al structurii personalității, accentuând asupra ordinii şi regulii de 
compunere a unor elemente calitativ distincte (cum sunt cele biologice, fiziologice, 
psihologice şi socioculturale). Ilustrăm în continuare câteva exemple de definiții aduse 
personalităţii după cum urmează: 

e Personalitatea reprezintă configurarea caracteristicilor individuale şi căile de 
comportament care determină adaptarea unică a unui individ la mediul său (E. Hilgard şi R. 
Atkinson, Introduction to Psychology); 

e „Acel element stabil al conduitei unei persoane; ceea ce o caracterizează şi o 
diferențiază de o altă persoană (Norbert Sillamy, Dictionarul de Psihologie Larousse, Editura 
Enciclopedică, Bucureşti, 1996, pag. 231); 

e Termenul de personalitate se referă la acele „dispoziţii generale şi caracteristice pe care 
le exprimă o persoană şi care conturează identitatea ei specifică” (coord. Ursula Schiopu, 
Dictionar de Psihologie, Editura Babel, Bucuresti, pag. 517); 

e Personalitatea constituie totalitatea particularităților psihologice care caracterizează un 


om particular (R. Meili, La structure de personnalité); 

e Personalitatea este definită ca fiind un model al caracteristicilor de gândire, simţire şi 
comportamente ce persistă peste timp şi situație, de distincţii ale unei persoane față de alta (E.J. 
Phares, Introduction to Personality); 

e Personalitatea este „ansamblul de trăsături morale şi intelectuale, de însuşiri şi 
aptitudini sau defecte care caracterizeaza modul propriu de a fi al unei persoane, 
individualitatea ei comparativ cu alte persoane” (Constantin Gorgos, Dicţionarul Enciclopedic 
de Psihiatrie, Editura Medicală, Bucureşti, 1989, pag. 428); 

e După Sheldon (inspirat din lucrările lui Warren şi Allport) personalitatea este 
„organizarea dinamică a aspectelor cognitive, afective, conative, fiziologice şi morfologice ale 
individului” (H. Piéron, în Vocabularul psihologiei, Editura Univers Enciclopedic, Bucureşti, 
2001, pag. 260); 

e „Personalitatea am asociat-o cu mecanismul şi logica generală de organizare şi 
integrare în sistem genetic supraordonat a componentelor bioconstituționale, psihice şi socio- 
culturale. Persoana şi personalitatea sunt determinanții pe care le atribuim exclusiv omului” 
(M.Golu, Fundamentele psihologiei. Compendiu, Editura Fundaţiei România de Mâine, 
Bucureşti, 2000, pag. 285); „Personalitatea este un sistem hipercomplex, cu autoorganizare, 
teleonomic, determinat biologic şi socio-cultural, cu o dinamică specifică, individualizată” 
(Idem, pag. 287). 

Evident că exemplele ar putea continua, ceea ce trebuie însă să subliniem este faptul că 
în ciuda deosebirii punctelor de plecare şi a procedeelor de analiză, majoritatea autorilor 
contemporani relevă, în calitate de radical comun al definirii personalității, atributul unității, 
integralității şi structuralității. Chestiunea care continuă să fie controversată este aceea a 
raportului dintre ponderea determinărilor interne (ereditare) şi cea a condiționărilor externe în 
structurarea întregului personalităţii, dintre stabil şi dinamic. 

O definiţie clasică a personalității, prin gen proxim, probabil că nici nu este posibilă. 
Cel puţin la ora actuală nu putem avea pretenţie la aşa ceva; vom continua multă vreme să 
operăm cu definiţii relative, parțiale, care delimitează diferite direcţii concrete de investigaţie, 
diferite laturi ale personalității. 

Adoptând ideea că personalitatea este un sistem dinamic hipercomplex, trebuie să 
admitem o serie de convenţii de ordin operațional-logic şi anume: delimitarea ei de la un 


anumit nivel de abstractizare; organizarea ierarhică, plurinivelară; realizarea unei comunicaţii 

bilaterale cu mediul şi efectuarea unor sarcini specifice de reglare; caracterul emergent şi 
independenţa relativă faţă de elementele componente; îmbinarea analizei structurale cu analiza 
concret-istorică; analiza structurii interne pe baza metodei blocurilor funcționale 
complementare, şi nu prin reducție la elementele substanţiale, energetice sau informaţionale. 
Personalitatea este o dimensiune supraordonată, cu funcție integrativ-adaptivă a omului, care 
presupune existența celorlalte dimensiuni — biologică şi fiziologică, dar nu este nici o 
prelungire, nici o imagine proiectivă a conținutului acestora. Mecanismul fundamental care 
asigură formarea structurii personalității este integrarea ierarhică. Din procesul general al 
integrării sistemului uman se desprind trei tipuri principale de legături: 

a. legături primare, înnăscute, determinate de relaţiile din interiorul organismului; b. pe baza 
acestora se sintetizează legături secundare după principiul condiționării; c. definitorii pentru 
sistemul personalităţii sunt legăturile de ordinul III (terțiare). Spre deosebire de cele secundare 
care se elaborau pe baza valorii de semnalizare a stimulilor, acestea se formează pe baza 
sensului, a desemnării categoriale a situațiilor, prin raportarea lor concomitentă la stările 
proprii de motivaţie şi la un ansamblu de norme şi etaloane valorice elaborate social. 

În ceea ce privesc determinanții personalităţii, aceştia sunt ereditatea şi mediul, aflate 
în interacțiune şi având ponderi diferite. Şi asta deoarece, din punct de vedere biologic, 
personalitatea este determinată exclusiv de anumite structuri naturale, din punct de vedere 
sociologic, totul este decis de societate (vorbim de matricea socială), iar în viziune 
interacționistă fiecare personalitate constituie rezultanta unei eredități, a unei constituții 
fiziologice în interacțiune, în cursul istoriei sale cu toate incitațiile mediului. Dar cum numărul 
circumstanțelor poate fi nelimitat, fiecare persoană este o individualitate originală care rămâne 
până la moarte subiectul devenirii sale (P.Fraisse, Traité de psychologie experimentale). 
Aşadar, personalitatea nu e numai biologică, nici numai psihosocială, ci este ansamblul 
structurat al dispozițiilor înnăscute (ereditate, constituţie) şi achiziționate (mediu, educaţie, 
reacţii la aceste influenţe), care determină adaptarea originală a individului la anturajul său. 

În concluzie, personalitatea este un sistem bio-psiho-socio-cultural format din 
organismul individual, structuri psihice, relaţii sociale în care este prins, mijloace culturale de 
care dispune. Omul este atât ființă naturală, cât şi socială. La individ, determinările externe trec 
în autodeterminări, iar măsura autodeterminării este măsura proeminenţei personalităţii (P. 


Popescu-Neveanu, 1995). 

1.2. Evoluţii înregistrate în studiul personalităţii 


În anii săi de început psihologia experimentală a ignorat studiul personalităţii în 
ansamblul său. Unele aspecte au fost studiate prin măsurarea diferențelor individuale, dar nu a 
existat o arie de specializare în acest sens. Personalitatea nu avea identitate obiectuală aparte. 
În anul 1930, studiul personalităţii a intrat formal şi sistematizat în psihologia americană, sub 
influența psihanalizei, dar fără existenţa unei fuziuni între tendința experimentală şi 
psihanaliză. După R.B. Cattell (The scientific Analysis of Personality, 1970) au existat trei faze 
istorice în studiul personalității şi anume: 
a. faza literară şi filosofică - o gamă de intuiții personale şi convingeri convenţionale 
extinse de la primul visător din peşteri până la cel mai recent nuvelist şi dramaturg. 


b. studiul organizării observaţiei şi al teoretizării - pe care o numeşte faza proto-clinică. 


Vorbim de maturizarea datorată medicinei, prin studiul comportamentului bolnavului; se ocupă 
de generalizări psihiatrice (Kraepelin în Germania; P.Janet în Franţa; S.Freud în Austria). 
Autori precum Kretschmer, Mc.Dougall, C.G.Jung, A.Adler au dezvoltat lucrări în acest sens. 


c. faza contemporană - cantitativă şi experimentală. După H.Eysenck (Dimensiunile 


personalității, 1947; 1954), din perspectivă istorică, pot fi definite două direcții fundamentale 
distincte în studiul personalității: 

a. direcţia idiografică - presupune fiecare individ separat, ca o constelație unică de 
trăsături, neexistând un al doilea individ de aceeaşi natură. Personalitatea este o constelație de 
particularități care exprimă atâtea individualități diferite câți indivizi sunt. Studiază persoane 
particulare după felul de manifestare a unor semne tipice. Axioma este următoarea: diferiți 
indivizi nu pot fi comparaţi unul cu altul în ceea ce priveşte propriile particularități; nu există 
însuşiri personale comparabile. 

b. Direcția nomotetică - există un număr finit de însuşiri variabile interindividuale care stau 
la baza diferențelor şi atitudinilor concret observabile. Indivizii se diferențiază în felul 
exteriorizării, dar există în fiecare individ un acelaşi fel de a fi — însuşiri structurate la fel. 

G. Allport în lucrarea Structura şi dezvoltarea personalității (1981) se situează la 
confluenţa acestor două direcţii precizate mai sus. Autorul propune să se adauge la descrierea 
cazuisticii şi descrierea caracterelor individuale ale personalităţii, care pot fi luate în 


considerație în comparații interindividuale. El crede că există posibilitatea unei comparații între 

teoriile americane şi cele europene asupra personalității. Astfel că la americani, de exemplu, 
punându-se accentul pe relaţiile interpersonale; psihologii americani sunt atraşi de masca 
implicațiilor, de comportament, de calitatea suprafeţei, de componentele motorii, de relaţiile 
interpersonale modificabile, în schimb, la europeni se promovează o constantă relativă a 
structurii de bază, luându-se în calcul rolul geneticului, caracteriologiei şi al psihiatriei 
constituționale; sunt atraşi de implicaţiile profunde, de dispozițiile profunde, de determinări 
constituționale, structuri ferme, relativ independente social, nemodificabile; viziunea lor este 
una filosofică, fiind preocupaţi de omul ca întreg. 
După M. Golu (Fundamentele psihologiei, 2004), orientările în studiul personalității 

sunt: 

-  biologistă (unicitate constituțională, motive primare, supralicitarea experienţei timpurii 
pre şi postnatale); 

-  experimentalistă (procese psihice relativ uniforme, guvernate de aceleaşi legi, rolul 
învăţării); 

-  psihometrică (studiul trăsăturilor, atribuite în situaţii date, structura persoanei); 

- sistemică (raport între solicitări interne şi externe, relația eu-ceilalți); 

-  socioculturală şi antropologică (contextul social, comparații interculturale, modele, 


roluri, status-uri, experienţe etc.). 


1.3. Stadialitatea umană. Câteva teorii 

După cum se ştie, dezvoltarea umană are loc în salturi, numite în literatura românească 
de specialitate „salturi calitative”. Pornind de la teoria discontinuă asupra dezvoltării, se poate 
realiza o reprezentare clară asupra procesului de dezvoltare, imaginat ca un segment de 
dreaptă, cu două limite ce țin de ontogeneză — la un capăt naşterea, la celălalt capăt moartea - 
iar intervalul dintre cele două capete ale segmentului fiind împărțit la rândul său în 
subsegmente, respectiv în stadii şi substadii de dezvoltare. Pentru exemplificare, psihologia a 
studiat mai mult vârstele umane. În general, se acceptă următoarea periodizare a dezvoltării, 
întâlnită în literatura de specialitate: 

e perioada prenatală sau intrauterină = concepţie-naştere; 


e 0-lan= perioada sugarului; 

e ]|-3 ani = perioada antepreşcolară sau prima copilărie 

e 3-6/7ani= perioada preşcolară sau a doua copilărie 

e 6/7-—10/11l ani = perioada şcolară mică sau a treia copilărie 

e 10/11-14/15 ani = pubertatea, care corespunde gimnaziului, respectiv perioada 

şcolară mijlocie 

e 14/15-18/20/25 ani = adolescenţa, urmată de adolescenţa prelungită sau întârziată 

sau postadolescenţa 

e 20/25-40 ani - tinereţea sau adultul tânăr 

e 40-65 ani - maturitatea sau adultul matur, 

e peste 65 de ani vârsta a treia, întâlnită şi sub denumirea de bătrâneţe, senectute 

sau senescenţă. 

Aşadar, stadiul de dezvoltare reprezintă o perioadă dintr-o secvenţă de dezvoltare mai 
largă, fiecare cu specificul şi caracteristicile ei, cu abilități, comportamente, motive, sentimente 
sau emoţii, întâlnite şi acestea în literatura de specialitate sub denumirea de „acumulări 
cantitative”, ce formează împreună un tot unitar, cu o structură coerentă. Cele mai multe teorii 
ale personalității consideră că individul parcurge de-a lungul existenței sale stadii de 
dezvoltare, care urmează unul după altul. Oricum, cercetările privind evoluția stadialității 


$ i 5 e e v.1 
umane au existat şi continuă până astăzi . 


a. Teoria lui Erik Erikson privind dezvoltarea psihosocială 


Căutând să urmărească cursul dezvoltării sociale, o serie de teoreticieni au analizat 
modul în care societatea şi cultura prezintă provocări, ce se modifică pe măsură ce individul se 
maturizează. Urmând această cale, psihanalistul Erik Erikson a dezvoltat cea mai cuprinzătoare 
teorie a dezvoltării sociale. Contorm lui Erikson (1963), schimbările de dezvoltare ce apar de-a 


lungul întregii vieți pot fi considerate ca o serie de 8 stadii (faze) ale dezvoltării psihosociale. 


1 Caracterul arbitrar al stadialităţii este stabilit de preşedintele Turkmenistanului, care după lunile anului 
şi zilele săptămânii schimbă şi etapele vieții: „Zilele trecute, Saparmourat Niiazov, preşedintele pe viață 
al Turkmenistanului, a instituit nume noi pentru lunile anului şi zilele săptămânii. Marţi, el a schimbat şi 
etapele vieții. Astfel, copilăria e urmată de adolescenţă, apoi de tinerețe (25-37 de ani) şi de maturitate 
(37-49 ani). Vin în continuare: vârsta profetică, cea a inspiraţiei şi cea a înţelepciunii. Bătrânețea nu 
debutează decât la 85 de ani. Turkmenii care ajung la 97 de ani intră în perioada Oguzkhan, după 
numele părintelui naţiunii turkmene, mort la 109 ani”, din Cotidianul Adevărul, nr. 3777, 15 august, 2002 

Dezvoltarea psihosocială cuprinde schimbările interacțiunilor noastre şi înţelegerii 
reciproce, precum şi schimbările privind cunoştinţele şi înțelegerea noastră ca membri ai 
societăţii. 

Erik Erikson (după Feldman, R.S., Essentials of Understanding Psychology, second 
edition, University of Massachusetts at Amherst, McGraw-Hill, Inc., 1994) sugerează că 
trecerea prin fiecare fază necesită rezolvarea unei crize sau conflict. În consecință, fiecare din 
cele 8 faze identificate de Erikson este reprezentată ca o împerechere a celor mai pozitive şi 
celor mai negative aspecte ale crizei corespunzătoare acelei perioade. Deşi nici una dintre 
crize nu se rezolvă în întregime (deoarece viaţa devine tot mai complicată pe măsură ce 
înaintăm în vârstă), ele trebuie suficient rezolvate, astfel ca noi să putem face faţă cerinţelor 
impuse în următoarea fază de dezvoltare. Şi anume, în prima fază de dezvoltare psihosocială, 
numită faza „încredere primară contra neîncredere” (de la naştere până la vârsta de 1,5 ani) 
se dezvoltă sentimentul de încredere, în cazul când bebeluşilor li se satisfac cerinţele fizice şi 
necesitățile psihologice de ataşament, iar interacțiunile lor cu restul lumii sunt, în general, 
pozitive. Pe de altă parte, îngrijirea neadecvată şi interacțiunile neplăcute cu ceilalți pot 
provoca dezvoltarea neîncrederii, făcându-l pe bebeluş incapabil să satisfacă cerinţele 
următoarei faze de dezvoltare. În cea a 2-a fază, numită faza „autonomie contra ruşine- 
îndoială-dependenţă” (cuprinzând intervalul 1,5-3 ani), copiii îşi dezvoltă independenţa şi 
autonomia, în cazul când explorarea şi libertatea sunt încurajate, sau, dimpotrivă, 
experimentează ruşinea, neîncrederea în sine şi nefericirea, dacă sunt supuşi restricțiilor şi 
protecției excesive. Conform lui Erikson, cheia pentru dezvoltarea autonomiei în această 
perioadă este ca îngrijitorul copilului să ofere controlul corespunzător. Dacă părinții îi 
controlează prea strict, copiii nu vor fi capabili să se afirme şi să-şi dezvolte propriul control 
asupra mediului; dacă părinţii îi controlează insuficient, copiii vor avea solicitări excesive şi 
vor impune un control prea strict asupra mediului. Următoarea criză care îi afectează pe copii 
este cea corespunzătoare fazei „iniţiativă contra vinovăţie-retragere,, (de la 3 la 6/7 ani). În 
această fază, conflictul major are loc între dorinţa copilului de a iniția activităţi în mod 
independent şi sentimentul de vinovăţie cauzat de consecințele nedorite sau neaşteptate ale 
acestor activități. Dacă părinţii reacționează în mod pozitiv la încercările de independenţă ale 
copilului, ei ajută la rezolvarea corespunzătoare a crizei „inițiativă contra vină”. A patra şi 


ultima fază a copilăriei este faza „hărnicie-sârguinţă-eficientă contra inferioritate” (6/7-12 

ani). În timpul acestei perioade, dezvoltarea psihosocială corespunzătoare se caracterizează 
prin creşterea competenţei în îndeplinirea tuturor sarcinilor, indiferent dacă acestea sunt 
interacțiuni sociale sau deprinderi ce trebuie învăţate. Din contră, dificultățile în această 
perioadă conduc la simţăminte de eşec şi nepotriviri. Urmează apoi faza „identitate versus 
confuzie” caracterizată prin preocuparea pentru sine şi imaginea de sine, preocuparea pentru 
activitate sexuală mai mare decât cea pentru orientarea vocaţională. Urmează fazele 
„intimitate contra izolare” (18/20-30 ani), „realizare contra rutină” (30/35-50/60 ani) şi 
faza „integritate contra disperare” (peste 65 ani). 

După cum am observat, teoria lui Erikson demonstrează faptul că dezvoltarea 
psihanalitică continuă pe tot timpul vieţii. Deşi teoria lui Erikson a fost criticată, în anumite 
privinţe — cum ar fi imprecizia conceptelor folosite şi un accent mai mare pus pe descrierea 
dezvoltării sexului masculin comparativ cu cel feminin — ea continuă să aibă o influenţă 


puternică, fiind una din puţinele teorii care include dezvoltarea umană pe toată perioada vieții. 


2. Dezvoltarea cognitivă — Jean Piaget 
Jean Piaget (după Feldman, R.S., Essentials of Understanding Psychology, second 


edition, University of Massachusetts at Amherst, McGraw-Hill, Inc., 1994) a elaborat o teorie 
originală asupra genezei şi mecanismelor gândirii denumită teoria operaţională. El a delimitat 
stadii şi serii de operaţii ale inteligenţei. Însă, pentru înţelegerea acestei teorii, vom începe cu 
expunerea unui experiment. Să presupunem că aveţi două pahare de forme diferite, unul scurt 
şi cu diametrul mai mere, celălalt înalt şi cu diametrul mai mic. Încercaţi să umpleţi paharul 
scurt şi lat cu apă până la jumătate şi apoi turnaţi lichidul în paharul înalt. Veţi constata că apa 
va umple 34 din paharul înalt. În cazul în care cineva v-ar întreba dacă există mai mult apă în al 
doilea pahar decât în primul, ce sunteți tentaţi să răspundeţi? Puteţi considera că o întrebare 
atât de simplă nici nu merită răspuns; desigur, nu există nici o diferență între cantitatea de apă 
din cele două pahare. Totuşi, majoritatea copiilor (în jur de 4 ani) ar fi înclinați să răspundă că 
există mai multă apă în al doilea pahar. Dacă turnaţi apoi apa în primul pahar, cel scurt, ei vor 
spune că acum avem mai puţină apă decât în paharul înalt. 

De ce nu dau copiii mici răspunsul corect la această întrebare? Motivul nu iese uşor în 
evidență. Oricine i-a observat pe preşcolari, trebuie să fi fost impresionat de progresul rapid 


făcut de ei în stadiile timpurii de dezvoltare. Ei vorbesc cu uşurinţă, cunosc alfabetul, numără, 

chiar socotesc, participă la jocuri complexe, pot utiliza un computer, spun poveşti şi comunică 
cu abilitate, fac sport. 

Dar, în ciuda acestei complexități exterioare există încă lacune profunde în modul de 
înțelegere şi percepere a lumii de către copii. Unii teoreticieni au afirmat că aceşti copii sunt 
incapabili să înțeleagă anumite lucruri despre lume înainte de atingerea stadiului (fazei) 
corespunzător celui de dezvoltare cognitivă — procesul prin care modul de înţelegerea a lumii 
de către copil se schimbă în funcție de vârstă şi experiență. Spre deosebire de teoriile de 
dezvoltare fizică şi socială (cum este teoria lui Erikson), teoriile de dezvoltare cognitivă 
încearcă să explice progresele intelectuale, cantitative şi calitative, ce au loc în timpul 
dezvoltării. Nici una dintre teoriile de dezvoltare cognitivă nu a avut un impact la fel de mare 
ca teoria de dezvoltare cognitivă a psihologului elveţian Jean Piaget. El a afirmat (1970) că, în 
general, copiii trec printr-o serie de patru faze separate, într-o ordine anume, identică pentru 
toți copiii, menţionând că aceste faze nu diferă doar prin informaţia cantitativă acumulată în 
fiecare fază, ci şi prin calitatea cunoştinţelor şi a modului de înţelegere. Abordând un punct de 
vedere interactiv, J.Piaget a considerat că trecerea de la o anume fază la următoarea apare în 
momentul în care copilul atinge un nivel corespunzător al maturității şi a fost expus la tipuri de 
experienţe relevante. Fără asemenea experienţe, copiii ar fi incapabili să atingă nivelul cel mai 
înalt de creştere cognitivă. 

Prin urmare, cele patru faze stabilite de psihologul J.Piaget se numesc: a. senzorio- 
motor (senzorio-motrică); b. preoperaţional; c. stadiul operaţiilor concrete; d. stadiul operațiilor 
formale-abstracte. 

Examinând fiecare fază sau stadiu în parte, precum şi vârstele aproximative la care 


acestea apar le putem rezuma în tabelul următor: 


Vârsta Faza (stadiul) Caracteristicile majore 
aproximativă 
Naştere — 2 ani Senzorio-motor Dezvoltarea  permanenţei (stabilității) obiectelor, 


dezvoltarea capacităților motrice (câştigarea 
controlului motor), capacitate foarte mică sau 
inexistentă de reprezentare simbolică. 


2-7 ani Preoperațional Dezvoltarea limbajului şi a gândirii simbolice 
(clarificarea limbajului), gândire egocentrică. 
Operaţiilor Copilul începe să se descurce cu obiectele abstracte 
7 — 12 ani concrete (numere, relații, înrudiri etc.), apare dezvoltarea 
spiritului de conservare perfecționarea conceptului de 
reversibilitate. 

Vârsta Faza (stadiul) Caracteristicile majore 
aproximativă 


12 — până ce | Operațiilor Dezvoltarea gândirii logice şi abstracte, sistematice. 
devine adult formale 


Într-o altă concepţie, aceste stadii sunt denumite: stadiul animist infantil, cel al gândirii 
magice, al gândirii referențial egocentrice — sincretice, subiectivist — autistă şi, respectiv, al 
constituirii gândirii concrete şi apoi a celei formal — logice (B.Boar, 1999). Iată aceste stadii 
piagetiene: 

a) Stadiul senzorio-motor (0-2 ani) — În prima parte a acestui stadiu copilul dispune 
doar de capacități limitate de a reprezenta mediul prin utilizarea imaginilor, limbajului sau altor 
simboluri. În consecință, bebeluşul nu este conştient de obiectele sau persoanele care nu sunt 
prezente la un moment dat, lipsindu-i ceea ce Piaget denumeşte „permanenţa obiectelor”. 
Aceasta reprezintă conştientizarea faptului că obiectele şi persoanele continuă să existe, chiar 
dacă ele nu pot fi văzute în momentul respectiv. Cum putem şti dacă copiii nu simt permanența 
obiectelor? Deşi nu-i putem întreba pe bebeluşi, le putem observa reacția pe care o au în 
momentul când o jucărie cu care ei se joacă este ascunsă, de exemplu, sub o pătură. Până pe la 
vârsta de 9 luni, copiii nu vor face nici o încercare de a localiza jucăria. Dar, imediat după 
această vârstă, ei vor începe să caute, în mod activ, un obiect care este ascuns, ceea ce 
înseamnă că au dezvoltat o reprezentare mentală a jucăriei. Prin urmare, permanenţa obiectelor 
reprezintă o dezvoltare critică în timpul fazei senzorio-motorie. 

b) Stadiul preoperaţional (2-7 ani) — Dezvoltarea cea mai importantă din această fază 
este utilizarea limbajului. Copiii dezvoltă sisteme interne de reprezentare a lumii, care le permit 
să descrie oameni, evenimente şi sentimente. Ei încep să utilizeze simboluri chiar şi la joacă, 
pretinzând, de exemplu, că o carte pe care o împing pe podea este o maşină, un băț cu care se 
joacă îl folosesc pe post de mitralieră, linguriţă etc. Deşi în această fază gândirea copiilor este 
mai avansată decât în faza precedentă, ea este încă inferioară calitativ gândirii adulților. Ca 
exemplu în acest sens, putem aminti de gândirea egocentrică a copiilor aflaţi în faza 
preoperațională, în care lumea este văzută doar din perspectiva proprie a copilului. În această 
fază, copiii consideră că perspectiva şi gradul lor de cunoştinţe sunt identice la toate 
persoanele. Astfel, poveştile copiilor şi explicaţiile date de ei adulţilor pot fi extrem de 


neuniforme, dat fiind că nu sunt descrise în nici un context. De exemplu, un copil, în faza 

aceasta, ar putea începe să povestească afirmând: „El nu mă lasă să merg”, fără a menţiona 
cine este „el” sau unde vroia copilul să meargă. Gândirea egocentrică apare şi atunci când 
copilul participă la jocuri, în care se ascunde. De exemplu, copiii de doi-trei ani se ascund 
frecvent cu faţa la perete, acoperindu-şi ochii, deşi ei sunt complet la vedere. Lor li se pare că 
dacă ei nu pot vedea, nici ceilalți nu-i vor putea vedea, dat fiind că ei consideră că şi ceilalți 
văd acelaşi lucru. 

O altă deficiență a copilului aflat în stadiul preoperațional este demonstrată de 
principiul conservării, ce constă în înțelegerea faptului că nu există legătură între cantitate şi 
aspectul fizic al obiectelor. Copiii ce nu şi-au însuşit acest principiu nu-şi dau seama de 
cantitatea, volumul sau de faptul că lungimea unui obiect nu se schimbă, atunci când se 
schimbă forma sau configuraţia sa. Întrebarea privind cele două pahare (din experimentul 
amintit mai sus, cu care am început discuţia privind dezvoltarea cognitivă) ilustrează acest fapt 
în mod clar. Copiii care nu înţeleg principiul conservării afirmă, invariabil, că s-a schimbat 
cantitatea de lichid, când acesta a fost turnat dintr-un pahar într-altul; ei nu pot înţelege că o 
transformare a aspectului nu implică şi o transformare a cantităţii. În schimb, copilului i se pare 
logic că a avut loc o modificare a cantităţii, la fel cum adultul consideră că nu a avut loc nici o 
astfel de modificare. 

Există o serie de alte căi, unele de-a dreptul surprinzătoare, prin care absența 
înțelegerii principiului de conservare afectează răspunsurile copiilor. Cercetările demonstrează 
că evenimente, principii etc. nepuse sub semnul întrebării de către adulți, pot fi complet 
neînțelese de către copiii aflați în stadiul preoperațional, aceştia înțelegând conceptul de 
conservare abia în următorul stadiu de dezvoltare cognitivă. 

c) Stadiul operaţiilor concrete (7 — 12 ani) — Începutul acestui stadiu este marcat de 
însuşirea principiului conservării. Totuşi, există încă unele aspecte ale conservării (cum ar fi 
conservarea volumului sau a greutăţii), care nu sunt complet înţelese de către copil timp de mai 
mulți ani. Pe durata acestui stadiu, copiii dezvoltă capacitatea de a gândi într-o manieră mai 
logică, ei începând să treacă peste unele caracteristici egocentrice ale perioadei 
preoperaționale. Unul dintre principiile majore pe care copiii le învaţă în acest stadiu este 
reversibilitatea, ideea conform căreia anumite modificări sunt reversibile, prin inversarea unei 
acțiuni precedente. De exemplu, copiii aflaţi în faza operaţională concretă pot înţelege, dacă o 


bilă de plastilină este rulată pentru a căpăta o formă alungită este posibil să recreăm bila 

originală, prin inversarea acțiunii. Ei pot chiar să abstractizeze în minte acest principiu, fără a fi 
nevoie să vadă această acţiune desfăşurându-se în fața lor. Deşi copiii realizează importante 
progrese în privinţa capacităților logice în acest stadiu, există încă o limitare majoră în gândirea 
lor: ei sunt legaţi, în mare parte de realitatea concretă, fizică a lumii. De cele mai multe ori, ei 
au dificultăţi în înțelegerea problemelor abstracte, ipotetice. 

d) Stadiul operaţiilor formale (de la 12 ani până ce devin adulți). Acest stadiu 
produce o nouă manieră de gândire şi anume abstractă, formală, logică. Gândirea nu mai este 
legată de evenimentele observate în mediu, ci face uz de tehnici logice în vederea rezolvării 
problemelor. Apariţia gândirii operaţional-formale este utilizată prin modul de abordare a 
„problemei pendulului”, născocită de Piaget (Piaget & Inhelder, 1958). Copilul este întrebat 
care sunt cauzele ce determină viteza de oscilare a pendulului. Oare să fie lungimea firului, 
greutatea pendulului sau forța cu care este împins pendulul? Răspunsul corect este lungimea 
firului. Copiii aflați în stadiul operaţiilor concrete abordează problema la întâmplare, fără un 
plan logic de acţiune. De exemplu, ei pot schimba simultan lungimea firului, greutatea atârnată 
de fir şi forța cu care împing pendulul. Dat fiind că ei variază toți cei trei factori în acelaşi timp, 
nu pot să-şi dea seama care factor este cel esenţial. Din contră, copiii aflați în stadiul operaţiilor 
formale abordează problema în mod sistematic. Acţionând ca şi cum ar fi cercetători ce 
efectuează un experiment, ei examinează efectele schimbărilor provocate doar de o singură 
caracteristică gândirii formale. Deşi acest tip de gândire apare în timpul adolescenţei, aceasta 
este utilizată doar uneori (Burbules şi Linn, 1988). Mai mult decât atât, se pare că mulți 
indivizi nu ating niciodată această fază; majoritatea studiilor arată că doar 40-60% dintre 
studenţi şi adulți absolvenţi de facultate au atins complet această fază, existând unele estimări 
conform cărora acest procentaj scade la 25% pentru restul populaţiei adulte (Keating şi Clark, 
1980). În plus, în cadrul anumitor culturi (în special cele mai puţin complexe din punct de 
vedere tehnologic decât societățile vestice) aproape nimeni nu atinge stadiul operaţiilor formale 
(Chandler, 1976; Super, 1980). 

Desigur, munca de cercetare a lui J.Piaget a avut un impact deosebit asupra teoriei 
educaţionale, în special în Europa secolului XX. El a fost preocupat de dezvoltarea metodelor 
gândirii şi limbajului la copii, examinând la aceştia conceptele de număr, spaţiu, geometrie, 


logică, realitate fizică, judecată morală etc. Totodată, J.Piaget a considerat că explorând mediul 

lor înconjurător, copiii ajung la propriile concepții cognitive asupra realităţii. Prin continua 
interacțiune cu mediul ce-i înconjoară, ei pot adăuga, rearanja sau rearmoniza concepțiile 
despre lume. Aşa încât J.Piaget a ajuns să afirme că inteligența umană se dezvoltă treptat, în 
etape, fiecare din acestea sporind înţelegerea lumii de către individ într-o modalitate nouă şi 


complexă. 


3. Dezvoltarea morală şi cognitivă sau distingerea binelui de rău (Lawrence 


Kohlberg) 


Vom începe cu o relatare. In Europa, o femeie este pe moarte datorită unei forme 


speciale de cancer. Singurul medicament considerat de către doctori că ar putea s-o salveze este 
o formă de radiu, descoperită recent de un farmacist din acelaşi oraş. Fabricarea 
medicamentului este costisitoare, iar farmacistul pretinde de 10 ori prețul de cost, adică 2.000 
dolari, pentru o doză mică. Heinz, soțul femeii bolnave, trece pe la toate cunoștințele pentru a 
împrumuta bani, dar el nu poate strânge decât aproximativ 1.000 de dolari. El îi spune 
farmacistului că soția sa este pe moarte, rugându-l pe acesta să-i vândă medicamentul mai 
ieftin sau să-i permită să plătească mai târziu. Farmacistul răspunde: „Nu, eu am descoperit 
medicamentul şi vreau să fac bani cu el”. Heinz este disperat şi ia în considerare posibilitatea 
de a da o spargere la farmacia respectivă şi de a fura medicamentul pentru soția sa. Ce l-aţi 


sfătui pe Heinz să facă? 


În opinia psihologului Lawrence Kohlberg (după Feldman, R.S., Essentials of 
Understanding Psychology, second edition, University of Massachusetts at Amherst, McGraw- 
Hill, Inc., 1994), sfatul pe care-l veţi da lui Heinz reflectează nivelul dumneavoastră de 
dezvoltarea morală. Conform lui L.Kohlberg, oamenii trec printr-o serie de faze legate de 
evoluţia spiritului lor de dreptate şi de raționamentul utilizat în judecata morală (Kohlberg, 
1984). În mare parte datorită diferitelor deficiențe cognitive descrise de Piager, copiii 
preadolescenţi tind să judece fie în baza unor reguli concrete, invariabile („Este întotdeauna rău 
să furi” sau „Voi fi pedepsit dacă fur”), fie în baza regulilor societăţii („Oamenii buni nu fură” 
sau „Ce-ar fi dacă toți ar fura”?). 

Totuşi, adolescenţii pot raționa şi într-un plan superior, atingând, în mod tipic, faza 


operațională formală de dezvoltarea cognitivă a lui Piaget. Prin faptul că pot înţelege principii 

morale largi, ei realizează şi că moralitatea nu înseamnă totdeauna doar „alb şi negru” şi că un 


anume conflict poate avea loc şi între 2 norme acceptate din punct de vedere social. 


Kohlberg (1984) a sugerat că schimbările ce apar în judecata morală pot fi cel mai bine 


înțelese ca o secvenţă pe 3 niveluri, care, la rândul ei, se împarte în 6 faze. Aceste niveluri şi 


faze, împreună cu eşantioane de subiecți raționând în fiecare fază, le vom descrie în tabelul 


următor şi anume: 


e Secvența lui L.Kohlberg privind raționamentul moral 


Raționamentul moral al subiecților 


tu Kaza În favoarea furtului Împotriva furtului 
Faza 1l. Orientarea | „Dacă îți laşi soția să | „Nu ar trebui să furi doctoria 
spre supunere şi | moară, vei avea | pentru că vei fi prins şi trimis 
pedeapsă: În această | probleme. Vei fi | la închisoare. Dacă reuşeşti să 
fază, indivizii se | acuzat că nu ai | scapi, nu vei mai avea linişte, 
supun regulilor pentru | cheltuit banii necesari | la gândul că poliţia te poate 
a evita pedeapsa, | pentru a o salva şi va | prinde în orice moment”. 
i , supunerea fiind | avea loc o cercetare a 
Dell acceptată ca un lucru |ta şi a farmacistului, 
Moralitatea 


preconvenţională: la 
acest nivel, interesele 
concrete ale 
individului sunt 
considerate în funcție 
de răsplată sau 
pedeapsă 


firesc. 


ca fiind responsabili 
de moartea soţiei”. 


Faza 2. Orientarea 
spre răsplată: În 
această fază, regulile 
sunt respectate doar în 
folos personal. 
Supunerea apare doar 
ca urmare a răsplatei 
primite. 


„Dacă se întâmplă să 
fii prins, poţi da 
medicamentul înapoi 
şi nu vei primi o 
condamnare mare. Nu 
va fi mare problemă 
pentru tine să stai 
puţin în puşcărie, dacă 
soția ta va fi lângă tine 
atunci când vei fi 
eliberat”. 


„Probabil că nu vei primi ani 
mulți de puşcărie dacă furi 
medicamentul, dar, probabil, 
soția ta va muri înainte ca tu 
să te eliberezi, aşa că n-ai 
făcut nimic bun. Dacă soția ta 
moare, nu trebuie să te acuzi 
pe tine însuți, nu este vina ta 
că ea are cancer”. 


2 Feldman, R.S., Essentials of Understanding Psychology, second edition, University of Massachusetts 
at Amherst, McGraw-Hill, Inc.,1994 

Raționamentul moral al subiecților 


Divenu Faza În favoarea furtului Împotriva furtului 
Faza 3. Moralitatea de | „Nimeni nu va | „Nu doar farmacistul te va 
„băiat bun”: în această | considera că eşti rău | considera ca pe un infractor; 
fază, indivizii arată | dacă furi | toți vor gândi la fel. După ce 
interes în a-i respecta | medicamentul, dar | vei fura medicamentul, te vei 
pe ceilalți şi a face | familia ta te va | simți rău la gândul că ţi-ai 
Nivelul 2: ceea ce se aşteaptă de | considera un soț | dezonorat familia şi pe tine 
Moralitatea la ei. inuman dacă nu furi. | însuţi; nu vei mai putea privi 


convenţională: La 
acest nivel, indivizii 
abordează problema 
morală în calitate de 
membri ai societăţii. 
Ei sunt interesaţi să 
facă plăcere celorlalți, 
acționând ca buni 
membri ai societăţii. 


Dacă-ţi laşi soția să 
moară, nu vei mai 
putea privi pe nimeni 
în faţă”. 


pe nimeni în față”. 


Faza 4.  Moralitatea 


autorității ŞI 
menţinerii ordinii 
sociale: în această 
fază, indivizii se 


conformează regulilor 
societății şi consideră 
că este „bine” ceea ce 
societatea consideră 
că este bine. 


„Dacă ai sentimentul 
onoarei, nu-ți vei lăsa 
soția să moară doar 
pentru că ţi-e frică să 
faci singurul lucru 
care ar salva-o. Te vei 
simți mereu vinovat 
de moartea ei, dacă 
nu-ți faci datoria față 
de ea”. 


„Eşti disperat şi poți să nu-ți 
dai seama că faci ceva rău 
atunci când furi 
medicamentul. Dar, după ce 
vei fi trimis la puşcărie, vei 
şti că ai făcut ceva rău. Te vei 
simți mereu vinovat pentru 
lipsa de onestitate şi pentru 
încălcarea legii”. 


Nivelul 3: 
Moralitatea 
postconvențională: la 
acest nivel, indivizii 
utilizează principiile 
morale considerate ca 
fiind cu aplicabilitate 
mai largă decât cele 
ale unei anume 
societăți. 


Faza 5.  Moralitatea 
contractului, 
drepturilor individuale 
şi legii acceptate în 
mod democratic: 
indivizii, în această 
fază, fac ceea ce e 
corect din spirit de 
obligație, față de 
legile acceptate în 
cadrul societății. Ei 
înţeleg că legile pot fi 
modificate, ca parte a 
schimbărilor dintr-un 
contract social 
implicit. 


„Vei pierde respectul 
celorlalți oameni, nu-l 
vei câştiga, în caz că 
nu furi. Dacă-ți laşi 
soția să moară, acest 
lucru se va întâmpla 
din cauza fricii, nu din 
cauza rațiunii. Aşa că, 
vei pierde respectul 
faţă de sine şi, 
probabil, şi respectul 
semenilor tăi faţă de 
tine”. 


„Îi 


vei pierde poziţia şi 
respectul în cadrul 
comunității şi vei încălca 


legea. Vei pierde respectul 
faţă de sine dacă te laşi 
copleşit de emoție şi uiţi ceea 
ce este important pe termen 
lung”. 


24 


Nivelul 


Faza 


Raționamentul moral al subiecților 


În favoarea furtului 


Împotriva furtului 


Faza 6.  Moralitatea 
principiilor 

individuale ŞI 
conştiinţei: în faza 
finală, un individ se 
supune legilor pentru 
că ele se bazează pe 


„Dacă nu furi 
medicamentul şi îți 
laşi soția să moară, te 
vei autocondamna mai 
târziu. Nu vei fi acuzat 
şi te vei fi comportat 
conform legilor, dar 


„Dacă furi medicamentul, nu 
vei fi acuzat de ceilalți 
oameni, dar tu însuți te vei 
condamna pentru că nu te-ai 
comportat aşa cum ți-au cerut 
propria conştiinţă şi normele 
onestității”. 


principiile eticii | nu te vei fi comportat 
universale. Nu sunt | conform normelor 
respectate legile ce | propriei conştiinţe”. 

încalcă principiile. 


Sistemul de categorii al lui L.Kohlberg presupune că oamenii trec prin 6 faze, într-o 
ordine fixă, şi că ei nu sunt capabili să atingă ultima fază înainte de vârsta de 13 ani — în 
principal, datorită lipsurilor în dezvoltarea cognitivă, ce nu sunt depăşite până la această vârstă. 
Totuşi, mulți oameni nu ating niciodată cel mai înalt nivel de judecată morală. De fapt, 
L.Kohlberg sugerează că doar aproximativ 25% din adulți depăşesc faza 4 a modelului său. 

Cercetări amănunțite au arătat că fazele identificate de L.Kohlberg furnizează, în 
general, o reprezentare validă a dezvoltării morale. Dar, cercetările ridică, de asemenea, 
anumite probleme metodologice. O problemă majoră este că procedura lui Kohlberg măsoară 
judecățile morale, nu comportamentul. Deşi teoria sa pare a fi un raport general corect al 
modului de dezvoltare a judecății morale, unele cercetări au concluzionat că aceste judecăţi nu 
sunt întotdeauna legate de comportamentul moral (Snarey, 1985; Malinovscki şi Smith, 1985; 
Damon, 1988). Pe de altă parte, alţi cercetători susțin existenţa relației dintre judecăţile morale 
şi comportament. De exemplu, un studiu afirmă că elevii cei mai înclinați spre a comite acte de 
nesupunere civilă au fost cei ale căror judecăţi morale erau la cele mai înalte niveluri (Candee 
şi Kohlberg, 1987). Totuşi, dovezile în această privinţă sunt contradictorii; a şti să deosebeşti 
binele de rău nu înseamnă că vei acționa mereu conform judecăților noastre (Darley şi Schultz, 


1990; Denton şi Krebs, 1990; Thoma, Rest şi Davison, 1991). 


4. Dezvoltarea psihosexuală — Sigmund Freud 


Stadiile de dezvoltare psihosexuală descrise de S.Freud sunt următoarele: stadiul oral 
(între O-1 an), stadiul anal (între 1-2 ani), stadiul falic (între 4-5/6 ani), perioada de latență 


(între 6-12 ani) şi stadiul genital (după pubertate). S.Freud a fost preocupat, mai ales, de 

analiza şi descrierea stagiilor pregenitale de dezvoltare, întrucât, consideră el, primii cinci ani 


de viaţă sunt esențiali în formarea personalităţii. 


1.4. Laturile personalității 


Parte componentă a teoriei trăsăturilor, viziunea europeană asupra structurii de 
personalitate cuprinde referiri şi la laturile fundamentale, între care în psihologia românească 
se tratează: latura dinamico-energetică (temperamentul), latura instrumental-operațională 
(aptitudinile) şi latura relațional-valorică (caracterul). 

a. Studiul temperamentului porneşte de la concepția tipologică ce se referă la 
clasificarea persoanelor în tipuri şi la criteriile după care se efectuează aceasta. Potrivit acestei 
concepţii, tipul este o asociere de trăsături pregnante, consistente şi cu valoare semnificativă. 
Această concepţie se află la intersecția dintre idiografic şi nomotetic, urmărind selectarea unor 
trăsături comune proprii unei categorii de persoane, selectare bazată pe criterii valide. Se evită 
utilizarea unor criterii nesemnificative, recurgerea forțată la unele apropieri, dar şi lărgirea 
nejustificată a structurii tipologice. Primele încercări de tipologizare aparţin medicilor Hipocrat 
şi Galen, fără o fundamentare teoretică, dar bazate pe o bogată experienţă medicală. De altfel, 
chiar denumirea celor patru tipuri temperamentale - coleric, sangvin, flesmatic, melancolic — 
provine de la viziunea lui Hipocrat cu privire la umorile organice (fierea galbenă, sânge, 
flegmă, fierea neagră). Literatura psihologică semnalează tipologiile constituționale bazate pe 
raporturi cantitative dintre diferite dimensiuni ale corpului. Principalele tipuri constituționale 
sunt: brevilin (cu dimensiuni orizontale accentuate), longilin (cu dimensiuni verticale 
accentuate) şi tipul intermediar. Contribuţii remarcabile în domeniul tipologiilor constituționale 
le-au avut E.Kretschmer (1921) care distinge tipurile: picnic (membre scurte, gât scurt, 
abdomen şi torace bine dezvoltate), întâlnit şi în cazul maniacilor depresivi; astenic-leptosom 
(membre lungi, gât mai lung, trunchi mai puţin dezvoltat), întâlnit şi în cazul schizofrenilor; 
atletic (torace şi musculatură dezvoltată), întâlnit parțial şi în cazul epilepticilor; precum şi W. 
Scheldon (1927) care distinge tipul somatic-endomorf cu dezvoltare accentuată a viscerelor, 
având corespondent temperamental visceroton (relaxat, comunicativ, dorinţă de confort); tipul 


mezomorf cu dezvoltarea sistemului osos şi muscular, având corespondent temperamentul 

somatoton (energic, dominator, curajos, agresiv) şi tipul ectomorf cu constituție corporală 
astenică, având corespondent temperamentul cerebroton (reținut, izolat, inhibat, încordat, 
meditativ). Autorii menționați constată o anumită corspondenţă dintre constituţia corporală şi 
profilul psihiatric sau cel psihologic. 

Alte cercetări au demonstrat relaţia dintre tipurile de activitate nervoasă superioară şi 
temperament, pornind de la teoria pavloviană. În această viziune s-au avut în vedere cele trei 
criterii de determinare a tipurilor de activitate nervoasă superioară şi anume: forța sau energia 
sistemului nervos pe baza căruia s-a determinat un tip puternic şi unul slab; echilibrul dintre 
excitație şi inhibiţie, de la care s-a determinat un tip echilibrat şi unul neechilibrat; mobilitatea 
proceselor nervoase, în funcţie de care avem un tip mobil şi unul inert. Din combinarea 
acestora s-au determinat tipurile fundamentale de activitate nervoasă superioară: a) tip 
puternic, neechilibrat care ar corela cu temperamentul coleric; b) tip puternic, echilibrat şi 
mobil, care conduce la temperamentul sangvin; c) tipul puternic, echilibrat, inert egal cu 
temperamentul flegmatic; d) tipul slab care ne trimite la temperamentul melancolic. 

Caracteristicile temperamentale pot fi rezumate astfel: colericul este reactiv, excitabil, 
schimbător, agresiv uneori, optimist; sangvinul este sociabil, săritor, vivace, cu spirit de grup, 
cu aptitudini de conducere, uneori suprficial; flegmaticul este pasiv, grijuliu, îngândurat, 
paşnic, controlat, demn de încredere, temperat, calm; melancolicul este trist, anxios, rigid, 
sobru, pesimist, rezervat, nesociabil, liniştit. 

H.Remplein (1965) realizează o amplă descriere a temperamentelor pornind de la o 
bivalență concomitentă a acestora, ceea ce face ca nici un temperament să nu poată fi 
privilegiat, prezentând şi manifestări avantajoase şi neavantajoase, ca de exemplu flegmaticul 
care este echilibrat, calm, tolerant, răbdător, perseverent, cugetat, dar şi cu reactivitate redusă, 
cu adaptare scăzută, calculat peste măsură, monoton, pedant, comod. 

O altă tipologie aparține lui C.G. Jung, cu referire la firea umană: tipul extravert cu 
orientare predominantă spre lumea exterioară, un tip perceptiv; tipul introvert, orientat cu 
precădere spre lumea interioară, spre sine, fiind un tip imaginativ. Între aceste extreme se află 
tipul intermediar sau ambivert. 

H.Eysenck, pornind de la tipologia jungiană la care adaugă şi criteriul nevrotismului 
sau al echilibrului afectiv (tip echilibrat versus tip neechilibrat afectiv) încearcă o mixare şi o 


corelaţie cu temperamentele clasice, după cum urmează: colericul este extravert şi neechilibrat 

afectiv; sangvinul este extravert şi echilibrat afectiv; flegmaticul este introvert-echilibrat 
afectiv, iar melancolicul intovert-neechilibrat afectiv. 

Elementele definitorii în caracterizarea temperamentelor sunt: a) temperamente pure nu 
exită, predominând intermediarii aflați între temperamentele plasate în proximitate (între 
coleric şi sangvin, între sangvin şi flegmatic etc.); b) din punctul de vedere al determinanților 
personalităţii (ereditate şi mediu), temperamentul este predominant ereditar; c) temperamentul 
nu se schimbă, ci doar se maschează sub influenţa condiţiilor sociale sau a autocontrolului; d) 
temperamentul exprimă latura comportamentală a personalității, fiind cea mai accesibilă 
observației, în acest sens exprimând forma de manifestare a persoanei; e) temperamentul nu se 
raportează la valoarea umană, deci nu se poate aprecia ca bun sau rău; f) cunoaşterea 
temperamentului este necesară pentru orientarea şcolară şi profesională, fără însă a deveni 
criteriu de selecție. 

b. Aptitudinile constituie latura instrumental-operaţională a personalității şi reprezintă 
însuşirile psihice şi fizice relativ stabile care-i permit omului să efectueze cu succes anumite 
forme de activitate. 

În esenţă, se aplică criteriul performanţial în analiza posibilităţilor de acţiune ale 
individului. În raport cu deprinderea, ca o componentă automatizată a activităţii prin care se 
realizează un rezultat de nivel mediu, obişnuit, putând fi obţinut de orice persoană, aptitudinea 
mijloceşte performanța supramedie în activitate, fiind o însuşire deosebită, proprie numai 
anumitor persoane. Din punct de vedere al determinanților personalității, aptitudinea prezintă 
premise dispoziţionale, naturale, dar se dezvoltă numai în condiţii favorizante (contextul social 
şi activitate susținută). Este vorba de un proces continu care se desfăşoară între ereditar şi 
dobândit, în care atitudinea pozitivă față de muncă mediază realizarea individuală, în timp ce 
atitudinea negativă faţă de muncă duce la ratare. Talentul reprezintă o combinare originală de 
aptitudini ca o condiție asiguratorie pentru manifestarea activităţilor creative. Dacă această 
activitate creatoare capătă valoare istorico-socială, ea se fundamentează pe o formă superioară 
de dezvoltare şi manifestare a aptitudinilor proprie omului de geniu. „Capul unui om de talent e 
ca o sală iluminată, cu pereți şi oglinzi. De afară vin ideile, într-adevăr reci şi indiferente — dar 
ce societate, ce petrecere găsesc!“ (M. Eminescu). Caracteristicile principale ale aptitudinilor 
constau în aceea că de cele mai multe ori nu se manifestă singular, ci în complexe aptitudinale 


(vezi personalitățile renascentiste sau G. Enescu), apărând şi fenomene compensatorii, care 

dezvăluie grade diferite de manifestare a nivelurilor aptitudinale, fără ca prin aceasta să fie 
prejudiciată structura integrală a omului de talent; talentul se fixează ca urmare a unei munci 
asidue corelată cu un puternic efort de voinţă. După M.Golu (2000) vorbim de aptitudini 
generale (acea aptitudine care este solicitată şi care intervine în orice tip de activitate a omului 
sau în rezolvarea de sarcini) şi aptitudini speciale (reprezintă structuri instrumentale ale 
personalități care asigură obținerea de performanţe deasupra mediei în anumite sfere 
particulare de activitate profesională). 

Există atât modalități empirice, cât şi modalități ştiinţifice de descoperire a 
aptitudinilor. Printre cele empirice menţionăm: precocitatea, care după A. Roşca, poate fi 
aparentă sau falsă (urmare a educaţiei sau a „dopării”) şi poate fi reală sau congenitală (care a 
făcut ca Mozart să compună la 5 ani, Hayden la 6 ani, Enescu la 10 ani etc.). Precocitatea, ca 
indiciu al aptitudinii, nu trebuie absolutizată, existând destule cazuri de talente târzii (Flaubert, 
Cervantes etc.). Interesul poate fi un simptom al înzestrării, deşi, dacă o aptitudine specială 
atrage după sine şi un interes cristalizat în domeniul concret de manifestare, invers lucrurile nu 
stau la fel, adică un interes aparte pentru o activitate (muzicală, picturală, sportivă) nu se 
însoţeşte cu necesitate şi de o aptitudine corespunzătoare. Calitatea superioară a produsului 
activității (compuneri, rezolvări euristice de probleme etc.) reprezintă şi ea tot o modalitate 
empirică de descoperire a aptitudinilor. Urmează ritmul evoluţiei talentului, de obicei accentuat 
şi fără a sări stadii de dezvoltare (ci doar a le accelera; vezi copiii supradotaţi), factorul succes 
care însoţeşte, de obicei, performanţa, dar nu întotdeauna dezvăluind talent şi nu întotdeauna o 
dată cu dezvăluirea talentului (impresionismul în pictură obține succes cu mult timp după 
apariția sa). 

Aptitudinile se clasifică în aptitudini simple-elementare, care se sprijină pe un tip 
omogen de operații (auz absolut, acuitate vizuală), şi aptitudini complexe, bazate pe un proces 
de interacțiune, ele determinând stiluri. Există aptitudini complexe generale (inteligenţă, spirit 
de observaţie) şi aptitudini complexe speciale (didactice, artistice). Inteligența - ca aptitudine 
complexă generală - prezintă structuri operaționale dotate cu calități de tipul complexității, 
inteligenţa este reprezentată ca un sistem de însuşiri stabile propriu individului şi care la om se 
manifestă ca un mod calitativ de activitate intelectuală evaluat după randamentul învăţării, 


după uşurinţa şi profunzimea înţelegerii, după modul de rezolvare a problemelor. 

Cea de-a treia latură a personalității este cea relațional-valorică - caracterul. Este 
relaţională pentru că exprimă un complex de atitudini stabilizate faţă de realitate, fie ea din 
afara persoanei, fie faţă de propria persoană. Prin urmare, orice atitudine se manifestă constant 
şi durabil în fapte de conduită, reprezentând prin aceasta caracterul relaţional eu- celălalt. În 
ceea ce priveşte atributul valoric, persoana exprimă prin conduita adoptată valorile după care 
se conduce şi chiar caracterul, ca latură de conţinut al personalității, redă valoarea putându-se 
vorbi despre caracter bun sau rău. 

În esenţă, caracterul este definit de trăsături esenţiale care se exprimă în activitate şi 
manifestă o relativă stabilitate. De aceea, caracterul, spre deosebire de temperament care este 
extrem de accesibil, trebuie urmărit timp îndelungat pentru a putea deduce constanta 
comportamentală. Elementele sistemului caracterial sunt atitudinile, ca modalități relativ 
constante de raportare a persoanei față de alții şi faţă de sine. Orice atitudine dispune de o 
componentă cognitivă, o componentă afectivă ce atrage după sine evaluarea, şi de o 
componentă comportamentală, ca o cale de acțiune în raport cu obiectul atitudinii. 

Caracteristicile principale ale caracterului se referă la considerarea acestuia ca 
instanță de control conştientă, ca expresie a conţinutului şi a valorii personalității, ca latură a 
personalităţii mai puţin condiționată ereditar şi îndeosebi dobândită, fiind ca urmare 
disponibilă pentru formare şi educare. În dependenţă de aceste caracteristici, sistemul de 
atitudini, propriu caracterului, devine un sistem bipolar în care orice tip de atitudine poate 
traversa caracteristici specifice de la polul pozitiv la cel negativ, sau invers. 

Principalele trăsături atitudinale ale caracterului sunt, pe de-o parte, trăsăturile 
derivate din orientarea persoanei (orientare față de alţii - sociabilitate, sinceritate, corectitudine 
versus individualism, indiferenţă; orientare faţă de sine - modestie, demnitate versus 
îngâmfare, laşitate; orientare faţă de activitate - hărnicie, punctualitate versus neglijență, lene), 
iar, pe de altă parte, trăsături derivate din voința omului (fermitate, hotărâre, perseverenţă, 
curaj, spirit de inițiativă). Trăsăturile de caracter se formează şi se organizează în structura de 
personalitate, fiind de aceea în atenţia educatorilor. 

Ca orice sistem, sistemul de personalitate se caracterizează prin integralitatea sa. 
Numai din considerente strict didactice sau datorită unor obiective precise de cercetare 
ştiinţifică, laturile personalității se „tratează? strict analitic. În realitate, între laturile 


personalităţii, ca elemente de sine stătătoare, în ansamblu se produc relaţii interacționale, de 

interinfluențare, de posibile compensări, de feed-back (efectul unei laturi asupra alteia 
resimţindu-se înapoi la sursă), dar prezentând o anume ierarhie în care caracterul domină 
asupra celorlalte două laturi, ca instanță de control, reglaj şi valorificare. Relaţiile dintre 
caracter, aptitudini şi temperament se manifestă variat în conduita persoanei, putând căpăta 
unele aspecte precum: temperamentul se reflectă în manifestarea trăsăturilor de caracter, astfel 
perseverenţa este pregnant avantajată de temperamentul flegmatic, iar spiritul de iniţiativă mai 
ales de cel coleric şi sangvin; pe de altă parte, caracterul influenţează pozitiv sau negativ 
caracteristicile temperamentale (un coleric calat pe trăsături pozitive de caracter se manifestă 
activ, prin înfruntarea greutăților, prin trăsături volitive accentuate, tot aşa cum un coleric calat 
pe trăsături negative de caracter se manifestă ca o persoană iritabilă, agresivă, nerăbdătoare, 
dominatoare etc.). Există o relație directă între caracter şi aptitudini, caracterul punând în 
valoare capacităţile atunci când se produc atitudini pozitive faţă de sine şi față de muncă, sau 
conducând la ratarea talentului când se produc atitudini negative față de muncă. Totodată, 
descoperirea unor aptitudini poate schimba şi atitudinile față de anumite tipuri de activități 
(deja anumite aptitudini sportive decoperite la unii tineri a schimbat atitudinea părinților față de 
astfel de „profesie”). În sfârşit, există o relaţie între temperament şi aptitudini, în sensul că 
aptitudini de acelaşi fel pot să apară la orice temperament, iar influența temperamentului 
asupra valorificării aptitudinale se exprimă nu în valoarea produsului realizat cu talent, ci în 
stilul de realizare a acestuia (mai ales în domeniul artistic). 

În concluzie, sistemul de personalitate este unitar, compus din laturi relativ specifice 
aflate în interacţiune şi ierarhizate, unde temperamentul este neutral, reprezentând forma de 
manifestare, caracterul defineşte valoarea personalităţii, conţinutul acesteia, iar aptitudinile se 


investesc în activitate şi se apreciază după rezultate. 


1.5. Personalitatea individului şi relaţiile interpersonale 
Aşa cum am rătat anterior, personalitatea se caracterizează prin două trăsături 
fundamentale: prin stabilitate, ceea ce înseamnă o modalitate de exteriorizare şi de trăire 
interioară relativ neschimbată în timp, şi prin integrare, adică prin formarea unei unități şi 
totalități psihice. Stabilitatea prezintă anumite limite, purtând numele de plasticitate şi 
reprezentând posibilitatea de reorganizare a personalităţii, pentru ca persoana să poată face față 


unor schimbări capitale ale condiţiilor de viaţă şi să se adapteze la ele. Privită ca formă de 

organizare cu o anumită funcționalitate, ca sursă a unei dinamici, personalitatea este, în fond, 
aşa cum s-a anticipat, o structură. În ciuda faptului că personalitatea se defineşte prin existenţa 
unei organizări stabile, prin consistenţă şi nivel ridicat de integrare, ea nu îşi pierde atributul 
dinamicului. 

Ea ne oferă permanent alături de un tablou al stărilor şi un tablou al transformărilor, al 
proceselor care se desfăşoară în forme şi ritmuri diferite. Acestea sunt condiționate, pe de o 
parte de interrelațiile şi variațiile componentelor interne, iar pe de altă parte, de variabilitatea 
relaţiilor omului cu ambianța, cu grupul şi societatea. Corespunzător, putem vorbi de două 
planuri ale dinamicii personalităţii: unul individual şi altul social. 

În definirea personalităţii se apelează frecvent la formula personalitatea este unică şi 
nerepetabilă. lar atributul de individualitate, ataşat personalității, accentueaza această 
semnificație. Cea mai mare parte dintre cercetători au pus în centrul atenţiei legătura dintre 
structura şi convertirea acesteia în comportament, evidențiindu-se anumite proprietăți, trăsături, 
dinamici interne sau factori caracteristici care determină comportamentele individuale. 

Grupul, societatea, reprezintă mediul specific de existență a personalității, cadrul 
natural de manifestare şi realizare a ei. 

Omul se defineşte pe sine ca personalitate în relațiile cu ceilalți semeni, cu societatea în 
ansamblul ei. Existența omului în lume nu este cea a sa individuală, ci şi a familiei sale, a 
clasei sale, a naţiunii sale. El trăieste şi acționează având conştiinţa apartenenţei la un grup. De 
la dinamica personalității în plan individual trebuie să se treacă şi la dinamica ei în plan social. 
Se observă în urma măsurătorilor diferenţe între datele măsurătorilor asupra proceselor psihice 
şi actelor comportamentale la indivizi luaţi izolat şi datele măsurătorilor aceloraşi variabile în 
cadrul social. În continuare, ca o consecință directă a celor detaliate până în momentul de față, 
dezbaterea problematicii personalităţii se va face într-un cadru mult mai restrăns, raportându- 
ne la specificarea subiectului lucrării de faţă. 

1.6. Personalitatea sportivului de performanță 

Perspectiva constructivistă aspura personalităţii acordă un loc central în construirea 
personalității, semnificației autoaprecierii şi autopercepţiei. Din acest punct de vedere, „materia 
primă” din care este construită personalitatea este considerată a fi comportamentul. 

În acest sens, se consideră că eul propriu se construieşte prin confruntarea imaginilor 


celorlalți despre sine comparând această multitudine de euri manifestată prin roluri pe care le 

joacă individul în raport cu situaţia socială. Modelul operaţional al personalității permite 
explorarea devenirii personalității ca unitate, în zona de contact dintre subsistemul sinelui şi 
subsistemul grupului social de referință ce se află în permanență în relaţia cu socialul general. 

Din perspectiva analizei concrete, personalitatea sportivului de performanţă ar putea fi 
exprimată prin notele valorice definitorii reflectate în individualitatea sportivului şi prin 
integrarea acestora în colectivitate. 

M. Epuran ((2001) oferă o sinteză conceptuală a modalităților de definire a 
personalității şi stabileşte unele direcții principale ale analizei personalității sportive, din 
diverse perspective: 

a) estimarea eficienței sociale a personalității (teoria identificării cu modelul 
personalităţii sportivului de performanţă); 

b) structura internă a personalității - dispoziții, impulsuri, tendinţe — realitate intrinsecă, 
existențială; 

c) perspectiva operaționalistă - importanţa expresiilor comportamentale ale 
personalităţii la un moment dat; 

d) analiza factorială - stabilirea relațiilor dintre trăsăturile fundamentale ale 
personalităţii; 

e) analiza structurală, factorială, cu accent pe latura organizării globale, ierarhizate şi 
integrative a personalităţii; 

Personalitatea sportivului de performanţă necesită o abordare sistematică. Perspectiva 
interdisciplinară asupra personalităţii are în vedere abordarea acesteia ca o sinteză a generalului 
şi particularului, a individualului şi socialului, a experienţelor şi valorilor care definesc 
matricea raporturilor dintre factorii sociali, situaționali, relațional-grupali şi cei ai sinelui. 

Oricum, „identitatea personalității sportivului de performanță se deosebeşte de 
personalitatea în genere prin tipul specific al mediului sportiv şi al probei practicate cu un 
conținut anume fizic şi psihic” (Niculescu, M., Personalitatea sportivului de performanță, 
Editura Didactică şi Pedagogică, Bucureşti, 2000, pag. 47) şi asta pentru că prin practicarea 
sportului, şi mai ales a sportului de performanţă, care înseamnă deopotrivă împliniri, victorii, 
realizări, aspirații, dar şi eşecuri, contradicții, deznădejde, accidente inerente domeniului 
sportiv, personalitatea devine „o carte deschisă” antrenamentelor şi concursurilor, pregătirii 


fizice şi psihice şi competițiilor. Aşa încât, sportivul de performanţă însumează în structura sa 

de personalitate ambiția, rezistența psihică, încrederea în sine, organizarea, controlul, 
perseverența, motivația, spiritul de competiție sau combativitatea, autocontrolul sau stăpânirea 
de sine, introversia şi extraversia, maturitatea/inteligenţa emoțională, empatia, dominanţa, toate 
acestea constituind, credem noi, trăsături ale personalităţii sportivului de performanţă (unele 


din aceste concepte le vom dezbate în capitolele ce urmează). 


CAPITOLUL II 
IMAGINEA DE SINE 
II.1 Definire şi caracterizare generală 
Abordarea problematicii referitoare la imaginea de sine este de dată relativ recentă, 
aceasta fiind o structură psihică de ultim timp a psihologiei - una dintre marile tendințe ale 
psihologiei moderne. Premisele formării imaginii de sine - concept polisemantic - se regăsesc, 
însă, undeva în trecut. Omul nu este readus la ceea ce are ca dat biologic sau prescris social, ci 
poate ca, la nivel de percepţie şi acţiune, să se modifice datorită influențelor suferite. 

- Astfel, imaginea de sine reprezintă expresia concretizată a modului în care se 
vede o persoană sau se reprezintă pe sine; se referă la perspectiva individuală asupra 
propriei personalități. Conform Dicţionarului de psihologie (cood. U.Şchiopu, Editura 
Babel, Bucureşti, 1997, pag. 354), imaginea de sine este „expresia concretizată a modului 
în care se „vede” o persoană oarecare. Reprezintă trăirea aspectului unificator de coeziune 
a personalității”. 

- În psihologie, sinele este considerat ca principiu care exprimă unitatea 
persoanei, acea calitate de a fi ea însăşi de-a lungul vieţii sale. „Cunoaşterea de sine este 
procesul de investigare a acestui principiu unitar, din dorința şi nevoia omului de a 
conştientiza cât mai mult despre propria persoană şi de a-şi forma o concepţie despre ea 
însăşi. Ca atare, sinele devine obiect al cunoaşterii” (Georgeta Dan-Spânoiu, 1980, pag. 7); 
prin cunoaşterea de sine înţelegem autoreflectarea cu scopul de a ne defini în primul rând 
acele trăsături esenţiale. 

Dar cum anume se formează imaginea de sine, care sunt elementele sau punctele de 
sprijin în formarea imaginii despre sine? Formarea imaginii de sine constă, în primul rând, într- 


o construcție subiectivă şi implică trei aspecte: a. măsura în care conduita şi motivația 


34 


influenţează crearea imaginii de sine; b. elementele pe baza cărora se realizează percepţia 
celorlalți; c. importanţa părerii celorlalți în construcția acesteia; 

În formarea imaginii de sine se parcurg mai multe etape: 

e Eul, în viziunea propriei persoane care îşi realizează „autoportretul" din punctul de 
vedere al personalităţii în ansamblu. Eul reprezintă imaginea pe care noi o considerăm 
definitorie pentru personalitatea noastră. Ca o consecinţă a construcției propriei imagini de sine 
se formează şi aprecierea asupra acesteia: pozitivă sau negativă; 

e Celălalt, conştientizarea faptului că acesta realizează asupra noastră judecata ce are la 
bază modul în care persoana noastră e percepută. Imaginea de sine nu corespunde întotdeauna 
cu imaginea pe care cei din jur şi-o formează despre noi (reprezentarea impresiilor pe care 
credem că le au alte persoane despre noi). 

e  Reflecţia eului asupra imaginii de sine din perspectiva corespondenţei sau 
necorespondenţei între aceasta şi judecata celuilalt. Aşa cum am mai spus, această apreciere 
poate declanşa sentimente pozitive sau negative. 

Totodată, aprecierea e dependentă de tipul de personalitate şi are consecinţe importante 
în privinţa integrării sociale. 

Imaginea de sine se formează pe baza unor anumiţi factori: 

p raportarea persoanei la anumite grupuri sociale, precum familia, cercul de prieteni 
apropiaţi, grupul de muncă, grupul religios sau grupul organizației politice etc., aceste grupuri 
exercitând influenţe diferite asupra imaginii de sine; 

p pe baza teoriei cu privire la comparările sociale, deoarece oamenii tind să se 
compare cu cei asemănători lor din punct de vedere al imaginii. 

- Aşadar, conceptul de imagine de sine poate fi definit şi ca ansamblul 
reprezentărilor relative ale propriului corp, ansamblu caracterizat prin elaborare cognitivă, 
unitate şi organizare. De ce? Întrucât imaginea de sine corespunde activităţii de organizare 
proprie individului, funcția ei fiind una adaptativă (de protecție, stabilizare, integrare şi 
diferențiere). Asupra informației pe care o primim despre noi înşine începe să acţioneze 
gândirea, construind „reprezentarea despre sine”, după modelul reprezentării mediului 
înconjurător. Prin eforturi mai elaborate de abstractizare se ajunge la conceptul despre sine, 
un tip de imagine simbolică a ceea ce este omul. În cazul autocunoașterii, aceste procese 


prezintă complicaţii mai mari decât atunci când reflectăm realitatea din afară. Aceasta nu 

înseamnă că individul, conform acestor reprezentări, se apără de realitatea obiectivă. El nu 
o percepe idealist, ci acceptabil. Elaborând percepții şi trăiri relative cu privire la corpul 
său, individul se adaptează la realitatea fizică şi socială prin adevărate „strategii personale”. 
Este ştiut că faptele care se repetă capătă consistență şi se sistematizează în modele de 
acțiuni, de idei, de atitudini, constituind trăsăturile caracteristice pentru felul nostru de a 
acționa, de a gândi, de a fi. 

Aşa cum am precizat anterior, imaginea de sine exprimă reprezentările pe care o 
persoană şi le face despre sine, reprezintă trăirea unificatoare şi condensată despre sine a 
tuturor forțelor, stărilor şi dispoziţiilor personalităţii, respectiv semnifică felul în care mă văd 
Eu comparativ cu ceilalți, ce gândesc despre mine ca existență individuală, cum mă evaluez, 
cum mă percep în prezenţa fizică şi cum îmi simt interiorul propriei fiinţe, ce loc îmi acord în 
relaţie cu ceilalți şi în raport cu ei. Imaginea de sine se constituie aşadar într-un construct 
mintal complex, care se elaborează treptat în cursul evoluției ontogenetice a individului, în 
paralel şi în strânsă interacțiune cu elaborarea conştiinţei lumii obiective, printr-un lung şir de 
procese şi operații de comparație, clasificare-ierarhizare, generalizare-integrare (M. Golu, 
1993). 

Omul se percepe pe sine însuşi, se autoanalizează şi se autointerpretează mai întâi ca 
realitate fizică, formându-şi o imagine despre Eul fizic, iar apoi se percepe, se autoanalizează şi 
se autointerpretează ca realitate psihosocială, sub aspectul posibilităților, capacităților, 
aptitudinilor şi trăsăturilor caracteriale, formându-şi, de asemenea o imagine despre Eul său 
psihic, spiritual, despre status-ul social. 

De cele mai multe ori, imaginea pe care Eul şi-o face despre propriul sine se identifică 
cu senzația globală de „trăire simțită şi reflectată” specifică sinelui profund, ale cărei rădăcini 
se află în adâncul fiinţei psihobiologice a personalității. Cel mai adesea, aceasta se prezintă ca 
o stare latentă de conştiență indefinită despre propria ființă şi identitate, formată din 
informaţiile ascendente venite concentric din „mediul de viață” (intern şi extern) care apoi sunt 
gândite, prelucrate şi evaluate la nivelul cunoștinței. 

Aceasta este o imagine statică, oarecum vagă, ca o structură de fond legată de resursele 
psihoenergetice şi constituționale ale organismului, care se infuzează în întreaga personalitate, 


conturându-i structurile, pentru ca apoi să-i traseze cadrele majore de identificare. Insă, 


36 


imaginea de sine este în acelaşi timp congruentă funcționării personalităţii, ceea ce înseamnă 
că are şi o latură funcțională, operațională, orientată spre anumite finalități adaptive. 

Imaginea de sine este situată între Sine şi Eu, fără a fi strict delimitată de aceste 
instanţe, şi se află într-o permanentă mişcare şi transformare; este puternic determinată social şi 
temporal; geneza sa se desăvârşeşte o dată cu Eul, fiind continuă, actuală şi congruentă 
devenirii persoanei pe care o exprimă comportamental. 

Sinele, Eul şi imaginea de sine deţin un rol excepţional în cunoaşterea propriei 
personalități, contribuie la conştientizarea sentimentelor de apartenenţă ale sinelui prin 
identificare, la maturizarea şi cristalizarea conştiinţei de sine, precum şi la conştientizarea 
Eului. 

Conţinutul imaginii de sine este format din totalitatea informaţiilor, mesajelor şi 
simbolurilor legate de interioritatea ființei şi recepționate de la senzaţii, percepții, reprezentări, 
trăiri, reflexii, gânduri şi, în general, de la tot ceea ce prezintă interes pentru propria persoană. 

Conform abordării cibernetice, din punct de vedere direcțional sau vectorial, imaginea 
de sine prezintă trei fațete interconectate: 

l. fațeta „aşa cum se percepe şi se apreciază subiectul la un moment dat”; aceasta 
se include ca o verigă mediatoare în organizarea şi desfăşurarea comportamentului situațional 
curent, participând nemijlocit la formularea scopurilor şi alegerea mijloacelor; 

2; faţeta „aşa cum crede subiectul că este perceput de alții”; 

3, faţeta „aşa cum ar vrea subiectul să fie”. 

Fiecare dintre aceste fațete îndeplineşte o funcţie reglatoare specifică în organizarea şi 
desfăşurarea comportamentului, introducând medierile sale în raportul dintre solicitările interne 
şi cele externe. 

Imaginea de sine dispune de un sistem propriu, specific şi individual de etalonare, 
valori şi criterii de referință la care se raportează şi în funcţie de care îşi orientează percepțiile 
evaluative, ceea ce-i conferă nota distinctă personalităţii. Imaginile de sine sunt diversificate în 
plan subiectiv şi intersubiectiv şi funcționează după reguli şi legități individuale stabilite în 
acord cu valorile şi criteriile de referință dominante ale personalității, cele mai apropiate de 
motivațiile, trebuinţele şi proiecţiile proprii sinelui. 

- Imaginea de sine este inclusă încă de la început ca factor mediator 


principal între stările interne de necesitate (motivaţie) şi sistemul solicitărilor externe. 

Modul de raportare a individului la realitate şi gradul de veridicitate şi adecvare a 


opțiunilor, hotărârilor, acțiunilor, va depinde nemijlocit de calitatea imaginii de sine. 


11.2 Problematica imaginii de sine şi importanța ei în 

activitatea sportivă 

Din punct de vedere al sociopsihologiei sportului, imaginea de sine este văzută ca un 
ansamblu de reprezentari şi convingeri, aspirații şi evaluări ale individului cu privire la propria 
persoană. Un succes sau un eşec sportiv poate amplasa sportivul la un alt nivel de încredere în 
forțele sale pentru perioada următoare. De exemplu, specialiştii din domeniul psihologiei 
sportului arată că în activitatea sportivă, succesul contribuie la ridicarea imaginii de sine pe 
toate planurile (corporal, social, valoric), inclusiv în ceea ce priveşte autoaprecierea unor 
particularităţi ale personalității sportivului. 

În activitatea sportivă, conceptului de imagine de sine i se descriu două dimensiuni 
principale din analiza cărora pot fi uşor surprinse aspectele construirii imaginii de sine: 

> Dimensiunea fizică (imaginea corporală); 
> Dimensiunea psihosocială (imaginea de sine). 

Dimensiunea fizică a imaginii de sine se diferențiază în imaginea spațială a corpului, 
care include proprietățile fizice şi spațiale (estimarea distanțelor şi proporțiilor, orientarea 
spațială), şi în imaginea afectivă a corpului, ce cuprinde percepțiile, reprezentările, 
sentimentele, emoțiile elaborate pornind de la propriul corp prin raportare la norme. 

Majoritatea antrenorilor specifică multidimensionalitatea conceptului de imagine de 
sine, renunțând astfel la o determinare precisă. Începuturile cercetărilor asupra sinelui se 
suprapun cu cele ale cercetării personalităţii şi conştiinţei. 

- În termenii psihologiei umaniste, imaginea de sine reprezintă partea 
centrală a organizării Eului care, la rândul său este considerat principala structură a 
psihicului. Acceptarea de sine poate reprezenta ceea ce simte individul despre felul în care 
se consideră a fi. Imaginea de sine exprimată în termenii dorinţei constituie eul ideal 
(imaginea de sine ideală este baza autorealizării în viaţă, în profesie, forţa vitală pentru 
îndeplinirea cu succes a scopurilor proiectate), iar discrepanța dintre imaginea de sine reală 


şi eul ideal face ca adaptarea personală să sufere. 

Totodată, în structura imaginii de sine sunt incluse două categorii de elemente: a. 
reprezentările corporal-dinamice; b. reprezentările propriilor posibilități de acțiune. În cadrul 
acestora din urmă se consideră a fi înglobate şi reprezentările cu privire la rol (funcție şi statut) 
social. Astfel, unii autori sunt de părere că modul în care fiecare persoană evaluează raportul de 
forță dintre sine şi evenimentele lumii înconjurătoare, reprezintă încrederea în sine, care ţine 
de structura personalităţii; aceasta nu este o caracteristică izolată a sportivului, ci se încadrează 
într-o structură psihologică mai largă - imaginea de sine - a cărei construire începe prin 
formarea reprezentărilor despre propriul corp. 

În activitatea sportivă, considerată ca fiind o activitate de pregătire şi de formare a 
personalităţii sportivului, lupta competițională este văzută ca o confruntare între două sau mai 
multe personalități. Aceasta pune în joc, prin riscul competiţional, imaginea de sine, prestigiul 
şi încrederea în sine. 

Încrederea în sine are o importanță deosebită în cucerirea statutului de sportiv de 
performanţă. Specialiştii în domeniu sunt de părere că performanţa sportivă apare odată cu 
obținerea victoriilor. 

O serie de cercetări efectuate pe sportivi şi nesportivi au pus în evidență faptul că 
imaginea de sine este mai bună la sportivi decât la nesportivi şi este firesc să fie aşa, deoarece 
statutul social ridicat de care se bucură sportivii de performanţă, îi face pe aceştia să fie mai 
degajaţi şi mai siguri de sine în diferite situații sociale. După părerea I. Holdevici (1993), la 
sportivii de performanţă este de dorit să se formeze o imagine de sine puţin mai ridicată decât 
cea obiectivă, deoarece o astfel de imagine trage după sine performanță. 

În concluzie, imaginea de sine se caracterizează prin dinamică în timp, atât ca structură, 
cât şi ca profunzime, având în vedere multiplele şi variatele influenţe sociale, iar formarea 
imaginii despre sine este determinată de comparaţia cu alții, aprecierile, analizele critice ale 
acțiunilor şi rezultatelor, dar şi de un anume model ales, după care urmăreşte să-şi modifice 
imaginea de sine. Datorită faptului că în formarea imaginii de sine reprezentările constituie, 
după unii autori, elemente ale acesteia, s-a considerat că reprezentările mişcărilor au o 
importanță deosebită în activitatea sportivă, deoarece acestea favorizează execuţia şi învăţarea 
actelor motrice. Astfel, reprezentările ideomotorii ajută la formarea conştiinţei de sine a 
sportivilor care contribuie prin autocunoaştere la aprecierea posibilității efectuării unui 


exercițiu dificil. Un alt aspect al reprezentărilor îl reprezintă caracterul dinamic şi stadial 

înțeles ca o trecere de la reprezentările cu caracter intensiv, nediferențiat, la reprezentările 
generalizate. 

În cristalizarea imaginii de sine un rol extrem de important îl are şi nivelul 
performanțelor fizice, care prin intermediul reprezentărilor corporal-dinamice influențează 
reprezentările asupra rolului social. În activitatea sportivă aceste tipuri de reprezentări 
reacționează puternic. Practicarea sportului permite formarea unor reprezentări corporal- 
dinamice, care se perfecționează continuu prin antrenament şi oferă sportivului posibilitatea de 
a-şi îmbunătăţi imaginea de sine prin afirmare, în confruntarea cu ceilalți. Nivelul de 
dezvoltare al reprezentărilor corporal-dinamice este condiţionat de o bună dezvoltare a 
reprezentărilor kinestezice, a memoriei mişcărilor, a capacității de anticipare a efectelor 
propriilor acţiuni, precum şi de evaluarea forței şi preciziei necesare realizării anumitor 
elemente. 

Ca şi concept general, imaginea de sine reprezintă o structură cu identitate proprie a 
personalității umane. Aşadar, personalitatea în sine reprezintă cadrul general de manifestare a 
imaginii de sine. Referindu-ne strict la personalitatea sportivului de performanţă putem spune 
că imaginea de sine a acestuia îmbracă diferite tipuri de manifestare, denumite şi stiluri, fapt ce 
cuprinde nota de originalitate proprie fiecărui individ. Astfel, putem discuta despre: 

l. Stilul expresiv — este factorul psihologic care descrie o dimensiune ce variază între 
caracter liniştit şi rezervat şi caracter entuziast şi orientat spre lumea exterioară; 

2. Stilul interpersonal — este factorul psihologic care are ca poli încăpățânarea şi distanțarea, 
respectiv căldura şi receptivitatea; 

3. Stilul de muncă — factorul psihologic numit activism arată felul în care sportivul se 
concentrează asupra sarcinilor şi modul în care îşi îndeplineşte responsabilitățile; 

4. Stilul emoțional — este factorul psihologic care descrie temperamentul şi rezistenţa la stres; 

5. Stilul intelectual — este factorul psihologic care variază între un pol organizat spre tradiție şi 


simplitate, în contrast cu spiritul inovator şi complexitate. 


11.3. Rolul succesului şi al eşecului în formarea 
imaginii de sine la sportivii de performanță 
Prin imaginea de sine se înțelege ceea ce sportivul poate sau nu poate să realizeze. 


Dacă în urma aplicării unor teste psihologice se înregistrează un nivel mare al imaginii de sine, 

atunci aceasta va extinde şi „zona posibilului”. Astfel, dezvoltarea unei imagini de sine 
adecvate, realiste pare să confere sportivului noi aptitudini şi, practic, să transforme eşecul în 
succes. 

Imaginea de sine poate fi modificată şi prin experienţă, nu doar prin intelect. Încrederea 
în sine este o consecință şi a „experimentării”, nu doar a asimilărilor intelectuale. 
Experimentarea succesului, imaginată în amănunt, este suficientă pentru îmbunatățirea 
performanţei sportive, deoarece sistemul nervos nu sesizează diferenţa dintre experienţă reală 
ŞI experiență imaginară. 

Construirea unei imagini de sine adecvate implică un proces de lungă durată, însă 
meliorarea imaginii de sine poate apărea într-un timp relativ scurt. Noţiunea de succes se referă 
la performanţele obţinute de sportivi şi este definită ca „împlinirea unui scop vizat”. Imaginea 
de sine reprezintă o structură cheie şi în obținerea performanței sportive. 

Înțelegerea imaginii de sine ar putea însemna totodată şi înţelegerea diferenţei dintre 
eşec şi succes, ceea ce ar oferi posibilitatea remodelării unei cariere greşite. Se poate construi 
astfel, mental, o imagine de sine. Atunci când o idee sau o convingere despre propria persoană 
intră în filmul psihic al sportivului, aceasta devine adevarată într-un mod automat. Validitatea 
ei nu este pusă la îndoială şi se acţionează conform acesteia, ca şi cum ar fi fost reală. Imaginea 
de sine, de exemplu în cazul fotbaliştilor profesionişti, reprezintă o premisă pe baza căreia se 
construieşte întreaga lor personalitate, comportamentul şi chiar o parte a realizării sportive. 
Astfel, experienţele trecute par să verifice şi să întărească imaginea de sine ajungându-se la un 
cerc vicios din care nu se mai poate ieşi. Personalitatea este concepută şi ca un sistem de idei 
consecvente între ele. Dacă acestea nu par a fi consecvente, ele sunt respinse sau nu sunt 
respectate. Imaginea de sine reprezintă astfel baza pe care se construieşte întreaga personalitate 
a sportivului, aflându-se în centrul sistemului de idei despre sine. 

O imagine de sine inadecvată corespunde identificării cu greşelile şi eşecurile. Atât în 
cazul eşecurilor, cât şi cel al succeselor, factorul determinat îl constituie imaginea despre sine 
adecvată şi realistă care trebuie acceptată. Sportivul trebuie să-şi cunoască atât punctele tari, 
cât şi punctele slabe. 

O imagine de sine constantă trebuie să realizeze un echilibru între cei doi poli, respectiv 
succesul şi eşecul sportiv. La majoritatea sportivilor, imaginea de sine nu apare doar ca o rețea 


de caracteristici, consistentă şi structurată logic, ci şi ca o reţea relativ continuă şi stabilă. 

Majoritatea sportivilor au tendinţa de a-şi apăra imaginea de sine, conştient sau inconştient. 
Există însă şi tendinţa contrară: respingerea imaginii despre sine (autoculpabilitatea, 
autoridiculizarea sau, pe celălalt palier, autodepăşirea). Această tendinţă apare atunci când 
sportivul a făcut erori, a eşuat şi a ajuns la pierderea sau diminuarea respectului față de sine. 
Aceste stări sunt temporare, deoarece tendinţa dominantă este de valorizare a propriei persoane 
şi de a se considera la înălțimea valorilor. Pentru psihic doar o echilibrare a valorilor este 
sănătoasă, funcționarea lui normală implicând echilibrul între polii extremi. 

Cunoscut fiind faptul că subconştientul funcționează ca un servomecanism pentru 
atingerea unui anumit scop, s-a identificat mecanismul interior de obținere a succesului - 
demers inițiat din necesitatea includerii lui în metoda de activare şi stimulare a performanței 
sportive. Dacă subconştientului i se oferă un „scop de succes”, atunci el va funcţiona ca un 
„mecanism al succesului” (scopul este reprezentat aici de imagini mentale create cu ajutorul 
imaginaţiei). Pentru a se putea face trecerea de la vechea imagine despre sine la noua imagine 
despre sine este indicat să se deruleze reprezentările mentale ca într-un film psihic imaginar, 
aşa cum ar dori sportivul să fie. Scopul este acela de a descoperi sinele ideal şi de a adapta 
imaginea de sine a sportivului obiectivelor propuse. 

În anexele lucrării de faţă prezentăm, printr-o cercetare concretă realizată de noi, 
importanța imaginii de sine în actul sportiv, întrucât am realizat că un astfel de subiect este de 


mare actualitate şi poate stârni interes din partea persoanelor implicate în activitatea sportivă. 


11.4. Rolul încrederii în sine pentru performanţa sportivului 

Încrederea în sine reprezintă expresia stimei de sine, credinţa în capacitatea proprie de a 
deveni din ce în ce mai bun, mai competent. Marea majoritate a sportivilor consideră că 
încrederea în sine este cheia succesului pentru câştig. În sportul american, de exemplu, s-a 
încetățenit credința că sportivii trebuie întotdeauna să fie convinşi că vor câştiga. Dar, 
adevărata încredere în sine se exprimă printr-o perspectivă realistă asupra şanselor de a obține 
succesul. Îndrăzneala, curajul dârz şi prudent, sincer şi modest, vin din încrederea celui care 
ştie că poartă în sine şi cu sine o forță interioară autentică, reală, cu care câştigă în faţa oricărei 
slăbiciuni a adversarului. Încrederea în sine nu apare ad-hoc, ci este rodul unei neobosite 


activități susținute. Cu alte cuvinte, încrederea în sine nu are nici o legătură cu ceea ce 

sportivul speră că va reuşi, ci cu ceea ce acesta se aşteaptă că va reuşi, la modul realist, cu 
credinţa sa intimă, convingerea rațională despre ceea ce este în stare să facă şi să obțină. 

Aşa încât, vorbim de sportivi cu un nivel optim la încrederii în sine, care îşi fixează 
obiective realiste, ținând cont de propriile lor abilități şi competenţe, prin prisma unei 
cunoaşteri de sine adecvate. Aceasta reprezintă o calitate personală absolut necesară, nu însă şi 
suficientă pentru atingerea performanței sportive. La aceasta se adaugă şi însuşirea 
cunoştinţelor teoretice şi tehnice fizice, tehnico-tactice şi metodologice caracteristice 
disciplinei sportive practicate. „Încrederea în sine şi competenţa trebuie să se dezvolte 
împreună şi în strânsă legătură una cu alta. În absenţa unei competenţe reale, nu se poate vorbi 
decât de o falsă încredere în sine” (*** Ministerul Tineretului şi Sportului, Centrul de Cercetări 
pentru Probleme de Sport, Ghidul antrenorului în psihologia sportului, Ghid de psihologia 
sportului pentru antrenori şi sportivi 413-418, Bucureşti, 1999, pag. 330). 

Sportivul ce prezintă un nivel redus al încrederii în sine resimte eşecul la cote înalte şi 
se demobilizează uşor, creându-şi frecvente imagini negative despre sine. Dar şi încrederea în 
sine exagerată pe care o poate afişa un sportiv sau sportivii care, în sinea lor sunt îngrijorați de 
rezultatele pe care le vor obține sunt tot forme ale falsei încrederi în sine. 

În acest context, încrederea în sine reprezintă încrederea în capacitatea fiecărui sportiv 
de a deveni mai competent, atât din punct de vedere fizic, cât şi psihologic. 


CAPITOLUL III 
MOTIVAȚIA ŞI AFECTIVITATEA 
III. 1. Ce este motivaţia ?Delimitări conceptuale 


Motivația reprezintă totalitatea mobilurilor interne ale conduitei, fie că sunt înnăscute 
sau dobândite, conştiente sau nu, simple trebuinţe fiziologice sau idealuri abstracte şi prezintă 
un caracter predispozant. Astfel, persoane cu motivații diferite în situaţii externe identice vor 
avea manifestări diferite, după cum şi aceeaşi persoană poate să aibă o conduită diferită în 
situaţii identice, în funcţe de starea sa internă actuală, de orientarea pregătitoare. 

Starea motivațională trebuie înțeleasă prin prisma relației extern-intern. Inițial, 
stimulările externe, care au acţionat repetat asupra individului, satisfăcându-i anumite cerințe 
autoreglatorii, au fost interiorizate şi transformate în condiţii interne. În acest sens, motivaţia 


poate fi înțeleasă şi ca un model subiectiv al cauzalității obiective, cauzalitate reprodusă psihic, 

acumulată în timp, transformată şi transferată prin învăţare şi educaţie în achiziție internă a 
persoanei (P.Golu, 1993). 

La baza motivaţiei se pare că stă un principiu din biologie, şi anume principiul 
homeostaziei. Potrivit acestuia, organismele tind să-şi menţină aceeaşi stare, un echilibru 
relativ constant, oricare ar fi modificările mediului. Dacă acest echilibru este perturbat, atunci 
individul (fiinţa vie) reacţionează pentru a-l restabili. În plan psihic, dezechilibrele se traduc 
prin apariția unei trebuinţe (de apă, de hrană, de căldură etc). Este vorba despre o trăire a unei 
stări de dezechilibru, provocată de obicei, de o lipsă. Trebuinţele au fie o cauză nativă fie apar 
în cursul existenţei (de exemplu, nevoia de a fuma) ca rod al experienţei, al culturii şi 
civilizaţiei. Cu alte cuvinte, în cazul proceselor motivaţionale apare conceptul de stimul intern, 
care semnalează existenţa unui dezechilibru al gradului de satisfacere/nesatisfacere a unei 
nevoi. Dacă conținutul reflectoriu al proceselor cognitive este imaginea sau cuvântul, al 
proceselor afective este trăirea, în ceea ce priveşte nivelul motivaţiei, acesta se reflectă prin 
anumite tendinţe, impulsuri orientate către obiectul sau situaţia care readuc echilibrul. 

Este adevărat însă că ipoteza conform căreia motivele n-ar avea sursa într-un deficit, 
nu se verifică în toate cazurile. De exemplu, la copiii foarte mici apare, pe lângă motive legate 
de foame, sete, nevoia de ocrotire şi ataşament şi un activism fără rădăcini homeostatice, cum 
ar fi tendința de a cunoaşte şi de a explora mediul înconjurător, impulsul de a manipula 
obiectele, tendinţa de influențare creatoare a mediului. Acest lucru este efectul unui surplus de 
energie, nu al unui deficit. 

Au existat numeroase încercări de a grupa principalele motive în câteva direcții 
esenţiale. Ed. Spranger, filosof german, a descris în prima jumătate a secolului al XX-lea, ceea 
ce el a numit Lebensformen (forme de existență), subliniind motivațiile dominante ce se pot 
constata: 

- tipul teoretic (preocupat de cunoaşterea aevărului, de studierea ştiinţei filosofiei); 

- tipul economic (preocupat mai ales de bani, de avere); 

- tipul estetic (preocupat de frumos în natură şi artă); 

- upul social (sociabil, preocupat de soarta celor din jurul său); 

- tipul politic (preocupat de putere, având tendinţa de a-i domina pe ceilalți); - tipul religios 
(preocupat de absolut, de ceea ce depăşeşte posibilitățile cunoaşterii umane). Această 


clasificare a avut un mare ecou în epocă, inspirându-l chiar şi pe G.Allport care, împreună cu 

P.Vernon şi G. Lindzen, a elaborat un chestionar în care se urmărea stabilirea ponderii celor 6 
valori (aspirații fundamentale) la o persoană. S-a observat astfel că tipologia Spranger este 
eficientă pentru pesoanele cu un înalt nivel de educaţie şi de experiență, neglijând valorile „pur 


senzuale“, fiind din această cauză incompletă. 


111.2. Componenţa motivaţiei şi funcţiile ei 

Date fiind raporturile foarte diverse ale subiectului cu realitatea înconjurătoare, precum 
şi evoluţia în timp a individului uman, gama nevoilor se diferențiază, iar nivelele de 
complexitate în evoluția individului se diversifică, ajungându-se la o structură motivaţională 
complexă, organizată ierarhic, cu componente comune lumii animale, dar şi specifice doar 
omului. 

Factorii componenți ai motivației (după B. Zörgö), ca fenomene bazale ale motivației 
sunt: trebuinţele, impulsurile, intențiile, valenţele şi tendinţele. 

Trebuinţele reprezintă sursa primară a acțiunii. Se nasc în urma apariției unui 
dezechilibru în funcţionarea organismului sau altfel spus, reprezintă acele structuri 
motivaţionale care semnalizează un dezechilibru în satisfacerea unor nevoi. Sunt procese 
pulsionale fundamentale ce semnalizează perturbări de tipul privațiunilor sau exceselor 
intervenite în sistemul organismului sau de personalitate. Vorbim astfel de teoria educației 
funcționale, potrivit căreia reacția organismului la o excitație (un obiect oarecare) depinde nu 
atât de intensitatea acesteia, cât de trebuinţa pe care organismul o manifestă. Obiectele care nu 
ne fac trebuinţă, nu ne atrag în mod special atenția, ceea ce înseamnă că trebuinţa reprezintă 
motivul conduitei noastre, cauza activității. 

Alături de trebuinţe se dezvoltă impulsurile, care sunt trebuințe aflate în stare de 
excitabilitate accentuată, un imbold spre acțiune; intențiile, cu implicări subiective în acţiune, 
reprezintă o impulsionare cu ajutorul sisitemului verbal; valenţele, ca orientări afective spre 
anumite rezultate, nu reprezintă o anumită funcţie interioară a organismului, ci calitatea 
obiectelor prin care se satisfac trebuințele, exprimă trăirea corespondenţei dintre proprietățile 
obiectului şi conţinutul trebuinţelor şi anume dacă trebuinţa este slabă acțiunea va fi declanşată 
de un obiect cu valență mare şi invers; tendințele - ca expresie a orientării acțiunii într-un 


anumit sens, manifestate în funcție de trebuinţe, impulsuri şi valenţe. 

Trebuinţele se caracterizează prin aceea că au un conținut concret, sunt trebuinţe față de 
ceva, dobândindu-şi conținutul concret în funcție de condițiile şi felul cum sunt satisfăcute; au 
un caracter ciclic, având proprietatea de a apărea şi astfel îmbogăţindu-şi conţinutul, iar 
dezvoltarea trebuinţelor se face atât prin schimbarea sferei de obiecte care le satisfac, cât şi a 
modalităţilor de satisfacere. 

Există mai multe tipuri de clasificări ale trebuințelor şi anume: 

a. în funcție de geneză şi conținut distingem trebuinţe primare (care sunt înnăscute şi asigură 
integritatea fizică a organismului: biologice - foame; fiziologice - mişcare) şi secundare (care 
sunt formate în decursul vieții şi au rol în asigurarea integrității psihice şi sociale a individului: 
materiale - confort, spirituale - cunoaştere, sociale - comunicare); 

b. în funcție de origine vorbim de trebuinţe derivate ce iau naştere din modalități de satisfacere 
a altor trebuinţe şi de trebuinţe independente; 

c. există trebuinţe specifice şi trebuinţe generale. 

În sfârşit, A. Maslow (1968) realizează o clasificare a trebuințelor sub formă de 
piramidă, pornind de la aprecierea locului şi importanței conţinutului motivului în structura 
personalitaăţii;, de la bază spre vârful piramidei identificăm: trebuinţele fiziologice (de hrană, 
adăpost, repaus, sexualitate), a căror satisfacere asigură conservarea şi sănătatea; trebuinţele de 
securitate (de echilibru emoțional, de perseverare împotriva primejdiilor, pentru asigurarea 
condițiilor de muncă şi de viaţă); trebuințele sociale (corespunzând celor de afiliere, de 
identificare cu alții, de apartenenţă la familie, grup, comunitate culturală); trebuinţe de relaţie 
(legate de trebuinţa stimei faţă de sine şi de alte persoane, de reputaţie şi prestigiu, de a se 
bucura de consideraţie şi de a participa la decizii); trebuinţe cognitive (sau necesitatea de a şti, 
a înţelege, a descoperi, a inventa); trebuinţe estetice (de frumos, simetrie, puritate); trebuinţa de 


realizare/autorealizare, exprimând concordanța între cunoaştere, simetrie şi acțiune ca expresie 


a integrării personalității; trebuinţe ale Eului (de autorespect şi autopreţuire, de autoconservare, 
de identitate, de statut şi prestigiu). Autorul fixează şi unele legi raportate la acest fenomen 
motivaţional, după cum urmează: o trebuinţă este cu atât mai improbabilă cu cât este mai 
continuă satisfăcută; o trebuință nu apare ca motivație decât dacă cea anterioară a fost 
satisfăcută; apariţia unei trebuinţe noi după satisfacerea alteia anterioară vechi nu se realizează 
brusc, ci gradual; cu cât o trebuinţă se află mai spre vârful piramidei, cu atât este mai specific 


umană. 

Trebuinţa de autorealizare, caracterizată în general ca dorința de a obţine un 
succes, o performanţă într-o acțiune apreciată social a fost mult studiată de McClelland şi 
J.Atkinson, care presupuneau că ea se manifestă îndeosebi când individul ştie că acțiunile sale 
vor fi apreciate cu ajutorul unui standard de realizare, iar rezultatul acţiunii sale va fi supus 
unei aprecieri. Această trebuinţă de succes depinde nu numai de motivarea persoanei, ci şi de 
atractivitatea performanţei (eventuală recompensă la care se adaugă probabilitatea reuşitei). 
Autorii au conceput şi o formulă în acest sens: 

Tr=MrxPrxA, 

unde Tr = tendinţă de realizare; 
Mr = mărimea impulsului de realizare prezent la persoane în 
diferite situaţii; 
Pr = probabilitatea statistică de realizare şi 
At = atractivitatea rezultatului. 

Alte fenomene motivaționale: Motivul este mobilul intern al activităţii, care îndeamnă 
persoana să acționeze într-un anume fel. Orice act de cunoaştere, afectiv sau comportamental 
are la bază un motiv. Acesta reprezintă transpunerea în plan subiectiv al stărilor de necesitate, 
mobilul care susține energetic şi orientează acțiunea. Există motive cognitive, sociale, 
inferioare şi superioare, conflictuale, cum există şi constelații de motive. Subordonat motivului 
este scopul ce reprezintă obiectivul anticipat al acțiunii, derivând din corelarea trebuinței cu 
obiectul satisfacerii ei. Scopurile puternice întăresc motivaţia; există situații când un motiv 
poate fi realizat prin acţiuni şi scopuri diferite, după cum scopuri unice pot avea motive 
diferite. Interesul este orientarea activă şi durabilă a persoanei spre anumite lucruri sau 
fenomene, spre anumite domenii de activitate. Implică organizare, conştiinţă, eficienţă, 
cuprinzând în structura lor elemente cognitive, afective, volitive (cunoştinţe, plăcere, 
persevenţă); sunt orientări clare, relativ stabile, motivate către un obiect, persoană, activitate. 
Nu orice orientare este un interes, ci doar cea constantă, care izvorăşte dintr-o motivaţie de 
natură cognitivă sau afectivă, existând şi orientări conjuncturale. Interesele fi generale şi 
personale, pozitive şi negative, profesionale şi de timp liber, creative, tehnice, ştiinţifice, 
artistice, sportive etc.; ele reprezintă un simptom al prezenței unor însuşiri aptitudinale. 
Convingerile sunt idei a căror valoare de adevăr este dovedită şi la care subiectul aderă; sunt 


adânc implantate în structura de personaliate, puternic trăite afectiv, constant promovate şi 

apărate (idei-forță), acționează chiar împotriva instinctului de conservare. Convingerile se pot 
referi la planul cunoaşterii, la planul afectiv, cu toate variantele sale morale, estetice, 
religioase, politice, astfel încât putem vorbi de convingeri ştiinţifice, morale etc. Prin 
convingeri se modifică atitudinea sau comportamentul şi, spre deosebire de un comportament 
format în absenţa convingerilor, comportamentul care are la bază o convingere reprezintă o 
forță a individului şi a grupului, fiind stabil, determinându-l pe individ să acţioneze pentru a-şi 
atinge scopurile incluse în convingerile sale. Idealurile reprezintă proiecţii ale persoanei în 
sisteme de imagini şi idei, construcţii în plan mental, care-i ghidează existența. În structura 
idealului se include semnificația vieţii (direcția de orientare a persoanei), scopul vieții 
(prefigurarea destinului), modelul de viață (eul ideal). Aşa se explică de ce idealurile se 
asociază cu visul de perspectivă, ca formă a imaginaţiei creatoare. În baza idealurilor se 
formează aspirațiile, care exprimă nu ceea ce este, ci ceea ce doreşte, încearcă sau caută să fie 
un individ. Concepţia despre lume şi viață constituie un fenomen motivaţional cognitiv-valoric 
de mare generalitate, cuprinzând păreri, idei şi teorii despre om, natură, societate, reunind 
cognitivul cu valoricul şi împlinindu-se în acțiune. Convingerile, idealurile şi concepția 
reprezintă complexul motivaţional de prim ordin al personalității. 

Funcțiile principale ale motivației sunt: 1. funcţia de activare internă difuză şi de 
semnalizare a unui dezechilibru fiziologic sau biologic, marcată în special de trebuinţe sau, 
altfel spus, de punere în alertă a întregului organism, cu tendinţe de apropiere sau depărtare de 
sursa care ar putea duce la restabilirea echilibrului; 2. funcția de mobil sau factor declanşator al 
acțiunilor efective asigurate de motiv; 3. funcția de autoreglare a conduitei reprezentată de 
structuri superioare de motivaţie care imprimă conduitei un caracter activ şi selectiv. În esenţă, 
motivația reprezintă ansamblul stărilor de necesitate care se cer a fi satisfăcute şi care îl instigă 


pe individ pentru a şi le satisface. 


III.3. Formele motivaţiei 
În existenţa concretă a omului sunt puse în funcţiune diferite forme ale motivaţiei: 
1. motivaţia pozitivă produsă de stimulări premiale (laudă, încurajare) cu efecte 
benefice în acţiune (angajare) şi motivaţia negativă produsă de stimuli aversivi (ameninţare, 


pedeapsă) şi asociată cu efecte de evitare şi refuz; 

2. motivaţia intrinsecă a cărui sursă se află în subiect şi constă în satisfacerea ei prin 
însăşi împlinirea acţiunii adecvate ei (citeşte pentru că este interesat) şi motivaţia extrinsecă cu 
sursa generatoare în sfera subiectului (învaţă pentru recompensă); 

3. motivaţia cogntivă, având originea în nevoia de cunoaştere şi exprimându-se prin 
curiozitate, găsindu-şi satisfacție în înțelegere şi explicaţie; 

4. motivaţia afectivă bazată pe nevoia omului de a obţine aprobarea din partea 


celorlalți, de a se simţi bine cu alții. 


II.4. Motivele activităţii sportive 

După cum bine se cunoaşte, practicarea sportului oferă satisfacţii dintre cele mai variate 
şi mai puternice. Afirmarea de sine (autoafirmarea) constituie unul dintre motivele majore în 
practicarea sportului, acest motiv subsumând nevoia de prestigiu, aceea de a fi acceptat şi 
aprobat, de a primi un rang într-o colectivitate anume. Sportul, prin natura sa, oferă individului 
posibilitatea de a se autocunoaşte mai bine, de a se autodepăşi şi autoperfecționa, de a se 
realiza ca ființă umană. Apoi, vorbim de nevoia de afiliere prin căutarea contactului uman 
exprimat prin dorința de integrare într-un colectiv organizat, cu interese şi acţiuni comune, 
tendință satisfăcută şi de activitatea sportivă. Tot prin practicarea sportului se dezvoltă şi 
interesul pentru competiții (nevoia de a avea succes, de a-şi măsura valoarea comparativ cu 
alții, de a se opune altuia etc.), dorința de câștig (de a învinge şi a obţine primul loc, rezultând 
de aici faima, gloria, recunoaşterea, reputaţia, prestigiul, dorinţa de a fi mai bun ca ceilalți 
sportivi, de dominare, de agresivitate firească în raport cu adversarul, rezultând apoi nevoia de 
compensație prin recompensa materială, aprecierea antrenorilor şi conducătorilor sportivi 
aplauze din partea suporterilor sau spectatorilor etc). Chiar şi gustul riscului poate deveni un 
motiv important al angajării sportivului în competiție, înțelegând prin acesta dorinţa de 
întrecere, de concurs, curaj, hotărâre, dăruire, dar şi creşterea stărilor afective (exerciţiile fizice 
au efecte dinamogene, mărind activitatea scoarței cerebrale), obţinerea satisfacției estetice 
(sportul contribuind la modelarea corporală) sau tendinţa de a obține recorduri sau performanţe 
valoroase. Subliniem faptul că acestea sunt doar o parte din motivele ce stau la baza activității 
sportive, că nu este fixă ordinea în care apar motivele enumerate mai sus, ele putându-se 


dezvolta variat în funcţie de subiect sau de context. 

În concluzie, factorul psihologic care influențează cel mai mult asupra perfecțiunii 
activității unui sportiv este motivaţia, înțeleasă şi ca o stimulare directă, morală sau materială, 
deoarece sportivul stimulat are un impuls, o dorinţă naturală. Ea face să crească (sau să scadă) 
nivelul atenţiei — înțelegerea situațiilor şi evocarea soluțiilor, deci a proceselor care produc 
decizia. Acolo unde sentimentul de stimulare a încetat, acolo se termină forța fizică şi mentală 


a sportivului. 


II.5. Motivaţie şi performanţă 

Motivația este legată de performanţă (prin aceasta din urmă înţelegându-se nivelul 
superior de îndeplinire a scopului). Există o relaţie între intensitatea motivației şi dificultatea 
sarcinii - exprimată prin optim motivațional (intensitatea optimă a motivaţiei care să permită 
performanţele scontate, respectiv depăşirea dificultăților sarcinii). Acest optim motivaţional 
apare în două situaţii: a) când dificultatea sarcinii e percepută corect - la o dificultate mare e 
necesară o intensitate motivaţională mare; b) dacă dificultatea sarcinii e percepută incorect 
apare fie situația de subapreciere a dificultății sarcinii şi atunci persoana va fi submotivată şi nu 
va realiza sarcina, fie situaţia de supraapreciere a dificultății şi atunci persoana devine 
supramotivată, ceea ce o poate dezorganiza şi stresa. În sfârşit, autodepăşirea posibilităţilor şi 
obţinerea unor performanţe superioare sunt posibile prin angajarea unui stimul motivaţional 
care împinge spre realizarea de progrese şi autodepăşiri şi care poartă numele de nivel de 
aspirație. Se recomandă ca nivelul de aspirație să fie cu puţin peste posibilităţile de moment ale 
persoanei printr-o raportare curată a persoanei la experiența proprie şi la capacitatea de 
autoevaluare a propriilor posibilităţi în raport cu dificultatea sarcinilor. 

Locul exact de unde creşterea motivaţiei începe să interfereze cu performanța este în 
strictă dependenţă de natura sarcinii. Se ştie faptul că sarcinile simple sunt favorizate de o 
motivaţie puternică. Cu cât însă sarcinile devin mai dificile şi mai complexe, cu atât scade 
intensitatea motivaţiei. În general, individul subapreciază sarcinile simple, executarea lor la 
nivel corespunzător presupunând o motivare mai amplă, pe când, în executarea sarcinilor 
complexe, de cele mai multe ori se produce o supraevaluare de tip stresant, cu efecte negative 
asupra performanţelor (exemplul ar fi sportivul care în timpul competiţiei nu se comportă 
satisfăcător din cauza emoţiilor sau a stresului produse de supraevaluarea situației). Aşa încât, 


ar fi de dorit ca în executarea sarcinilor dificile şi complexe să existe un nivel relativ scăzut al 

motivaţiei, care să nu ducă la o supraactivare cu urmări negative (dezorganizatoare) asupra 
conduitei (M.Epuran, I.Holdevici, 1980). 

Aşa cum bine se cunoaşte, concursul se caracterizează prin participarea globală a 
personalităţii sportivului. Resorturile interne care direcționează, dinamizează şi susțin 
participarea în concursuri sunt, fără îndoială, motivele şi interesele. Trebuinţele şi motivele 
generează atitudini diferite ca direcție, intensitate, complexitate, fața de sine, faţa de alții, de 
lucruri, idei sau fapte. Pe drept cuvânt se poate spune că motivaţia, ca o caracteristică esențială 
a competiţiei, ca factor dinamizator şi direcționar al activităţii, îmbină elementele variate, care 
merg până în cele mai intime colţuri ale fiinţei umane. 

În lista motivelor specifice sportului se regăsesc o serie de motive în care trebuinţa de 
realizare, de a se face cunoscut, de a fi în frunte se manifestă frecvent şi intens. Expresia ultimă 
a fost propusă în psihologia personalității de H.A. Murray (în 1938) şi exprimă o trebuință 
secundară, psihogenă, care îl face pe individ să execute ceva dificil, să domine, să manipuleze 
lucruri, persoane sau idei, să depăşească obstacole, să atingă un nivel ridicat şi să exceleze. 

Sunt situaţii în care, în sportul de performanţă vorbim de motivație de succes (MS) şi 
motivaţie de insucces (MI). Prima se manifestă atunci când, de exemplu, sportivul îşi propune 
scopuri realiste, când realizează mai uşor o imagine de ansamblu asupra sarcinilor sportive 
complexe şi le identifică cu uşurinţă pe cele nerezolvate la termenul stabilit; cea de-a doua 
apare atunci când sportivul îşi porpune scopuri înalte motivat de dorinţa realizării unei 
reabilitări în urma succeselor trecute, sau după un lanţ de insuccese, se opreşte asupra unor 
obiective mai modeste, ceea ce-i garantează într-o măsură mai mare succesul, când sportivul 
optează pentru susținerea unor jocuri mai puţin tari, pentru că insuccesul este improbabil; el 
lucrează mai atent decât cei motivaţi de succes, dar acest lucru nu poate fi privit întotdeauna ca 


un fapt pozitiv, pentru că duce la stabilizarea succesului cu orice preţ. 


II.6. Trăirile afective şi rolul lor în activitatea sportivă. 
Emoţiile sportivilor 
Specificul proceselor afective constă în faptul că ele reflectă relaţia dintre persoană şi 
obiectul sau situația care le-a produs. Spre deosebire de cunoaştere, care se subordonează 
obiectului şi operează cu instrumente specializate, procesele afective reacționează cu întreaga 


ființă ca o vibraţie organică, psihică şi comportamentală, susținând energetic adaptarea, 

aflându-se în prim plan valoarea şi semnificația pe care obiectul sau situaţia o are pentru 
subiect. Afectivitatea este prezentă în toată activitatea psihică, stimulează sau dimpotrivă, 
procesele de cunoaştere se află într-o strânsă relație cu motivaţia, participând la declanşarea 
acțiunii, este definitorie pentru om diferențiindu-l astfel de robot; unele sentimente se 
transformă în atitudini, consolidând astfel legătura dintre afectivitate şi personalitate şi la 
rându-i persoana trăind afectiv anumite împrejurări de viaţă, se ajustează la acestea şi îşi 
ajustează împrejurările. „Procesele afective reflectă relaţia dintre factorii subiectivi, interni ai 
fiinţei umane şi factorii obiectivi situaționali, sub forma specifică a atitudinii” (Epuran M., 
Holdevici I., Compendiu de psihologie pentru antrenori, Editura Sport- Turism, Bucureşti, 
1980, pag. 94). Distingem astfel principalele funcţii ale proceselor afective şi anume: funcția 
reflectorie, care constă în faptul că aceste procese nu reflectă relația în sine obiect-subiect, ci 
relaţia integrată în situații de viaţă diferențiate între ele şi funcția de adaptare şi reglare, aceste 
procese având un rol important în susținerea energetică a activităţii, în potenţarea şi 
condiționarea acțiunii. 

Putem afirma faptul că afectivitatea ocupă un loc important în sistemul personalității 
umane, trăirile afective depinzând de semnificația pe care individul o dă diferitelor situații în 
care el este prins. Astfel că stările afective pot fi pozitive (când între factorii subiectivi 
motivaţionali şi factorii situaționali există o relație de concordanţă) şi stări afective negative 
(când între factorii subiectivi şi cei obiectivi există relații de neconcordanţă). 

-Declanşarea şi funcționalitatea proceselor afective au fost explicate diferit de 
psihologi care au emis mai multe teorii ale afectivității. De exemplu, J.Fr.Herbart emite o 
teorie intelectualistă potrivit căreia stările afective sunt efectul acordului sau a conflictului 
dintre reprezentări. Prin urmare, stările emoţionale se reduc la cunoaştere şi nu pot exista în 
absenţa actelor intelectuale. Apoi, W.James şi K.Lange elaborează o teorie periferică conform 
căreia modificările fiziologice se declanşează direct după perceperea situației emoţionale şi nu 
în urma trăirii afective. Emoţia nu poate exista fără modificări corporale. Această se confirmă 
doar în cazul emoțiilor de furie, frică, nu şi în cazul celor rafinate (estetice), pe de altă parte, 
teoria este limitativă şi pentru că modificările fiziologice nu sunt atât de diferențiate ca 
emoţiile. P. Janet vorbeşte despre funcția dezorganizatorie a emoţiei, iar W.B. Cannon 
consideră emoția ca un ansamblu de reacții cu caracter adaptativ, funcționalitatea acesteia 


constând în mobilizarea energetică a întregului organism. Cercetările au demonstrat că 

emoţiile de intensitate medie nu sunt stenice, având un efect dinamizant, pe când cele de 
intensitate maximă sunt astenice, având efect paralizant. În sfârşit, H. Wallon analizează relaţia 
dintre factorii biologici şi cei sociali în afectivitate, considerând că stările afective dobândesc 
sensuri şi se modelează în raport cu sistemul sociocultural la care persoana participă. 
Afectivitatea se caracterizează prin trei componente majore şi anume: modificări 
organice de tipul conductibilităţii electrice a pielii, circulației sangvine, respirației, tensiunii 
musculare, tremurului, secreției salivare, compoziției chimice şi hormonale, apărând diferenţe 
individuale în modul în care se configurează aceste modificări. De menţionat caracterul 
nespecific al unor modificări organice pentru afectivitate, acestea fiind prezente şi în unele stări 
neemoționale; modificări de conduită şi expresii emoționale ca reacții exterioare, accesibile 
observației directe. Se manifestă în modalităţi tipice în emoțiile de frică, mânie, veselie şi 
variază în funcţie de condiţiile socio-istorice (duelul) sau în funcție de interrelațiile sociale 
(frica trăită singur sau cu alții). Expresiile emoționale sunt redate prin mimică (modificări 
expresive la care participă elemente mobile ale feţei), prin pantomimă (reacţii la care participă 


tot corpul), modificarea vocii (paralimbaj), vorbim şi de trăirile afective care constituie 


aspectul subiectiv al proceselor afective. În trăirea afectivă se reflectă sudat obiectul ce 
produce emoția (semnificaţia lui), relaţia persoanei cu obiectul (atitudinea) şi modificările ce 
apar în organism. În acest sens, trăirile afective sunt reflectate cu caracter atitudinal. 

Când ne referim la durata proceselor afective, ea constă în persistenţa în timp a 
acestora, indiferent dacă elementul ce le-a provocat este prezent; priveşte raportul între 
momentan, efemer, instabil şi stabilizat: mobilitatea exprimă trecerea rapidă în interiorul 
aceleaşi trăiri emoționale de la o fază la alta, fie trecerea de la o stare afectivă la alta, cu variații 
între spontan-impulsiv şi elaborare procesuală; expresivitatea sau capacitatea de a se 
exterioriza emoţiile, cu rol de comunicare a trăirilor emoţionale, de influențare a conduitei 
altora, de autoreglare în vederea adaptării la situaţii, de contagiune prin trezirea unor reacţii 
similare la alții şi de descărcare (katharsis) prin accentuare sau diminuare a stării afective. 

Clasificarea proceselor afective: acestea se clasifică în: 

- primare (Stările, reacţiile şi comportamentele afective de acest tip au caracter 
elementar, spontan, slab-organizat, fiind mai apropiate de biologic şi mai puţin elaborate 
cultural, cu expresivitate pregnantă. Distingem aici tonul afectiv al proceselor cognitive şi se 


referă la reacțiile emoționale ce însoțesc orice act de cunoaştere; trăirile afective de proveniență 

organică cauzate de buna funcționare a organelor interne; afectele, forme afective simple 

(groază, mânie, spaimă), primitive, impulsive, puternice, intense, violente, de scurtă durată, cu 

apariții bruşte şi desfăşurării impetuoase, cu expresivitate bogată şi manifestări necontrolate. ); 

- complexe — ele beneficiază de un grad mai mare de conştientizare şi intelectualizare. 
Conţin emoțile curente (bucurie, tristeţe, dispreţ) de scurtă durată, intense, provocate de 
însuşiri separate ale obiectelor, cu caracter situativ şi desfăşurare tumultoasă, respectiv emoții 
superioare care nu sunt legate de obiecte ci de activităţi; sunt achiziţii ale învățării şi educaţiei, 
sunt mai reținute, mai rafinate (intelectuale, estetice, morale); atât în vorbirea curentă, câr şi în 
unele lucrări de psihologie emoţiile sunt frecvent identificate cu sentimentele. Dispoziţiile 
afective sunt stări difuze cu intensitate variabilă şi durată relativă. Cauzele sunt stări fizice, 
relații interpersonale, natură, obiecte etc., putând fi urmarea contagiunii afective, a dezvoltării 
stărilor dispoziționale la nivel de grup. Dacă dispozițiile se repetă ele devin trăsături de 
caracter ; 

- superioare sunt situate la nivel de personalitate, implicând mare restructurare şi 
raportare valorică. Conţin sentimentele ca formaţiuni sintetice, având ca proprietăți orientarea, 
nivelul valoric, consistenţa, complexitatea, stabilitatea şi eficiența. Sunt condiționate social- 
istoric (dragoste,ură, invidie). Pot fi intelectuale (îndoiala) în procesul de cunoaştere şi reflectă 
relația faţă de ideile altora şi a sinelui; estetice (extaz) în reflectarea frumosului; morale 
(patriotism, datorie) reflectă atitudinea față de bine, față de conduitele umane; sentimentele 
structurează dorinţele, aspirațiile, interesele, atitudinile nuanțând diversificarea emoțiilor 
provocate de diferite situaţii, asigură anumite orientări comportamentale, o anumită 
consecvență şi o ierarhizare a reacțiilor. 

- Sentimentele sunt mult mai influențate şi totodată influenţează imaginaţia, dar sunt 
prezente şi în memorie, percepție, gândire. Orice proces cogntitv poate deveni, în unele 
circumstanțe surssa unui sentiment. Mediul social-cultural influențează şi el apariția, 
structura şi evoluția sentimentelor. Profunzimea sentimentului reiese şi din multitudinea 
reacțiilor suscitate (emoţii, amintiri, reacții adecvate). Sentimentul mobilizează întreaga 
personalitate. 

Pasiunile sunt procese stabile, de mare intensitate ce se impun în conduită şi sunt 
profund trăite subiectiv. Implică investirea unor mari energii. După conţinutul lor pot fi: 


inferioare (vicii, patimi), comune (hobby-uri), superioare, de valoare socială. 


54 


În concluzie, de multă vreme psihologia studiază rolul emoţiilor în activitatea umană, 
respectiv dacă ele au rol adaptativ sau, dimpotrivă, dezadaptativ (de dezorganizare) în 
conduită. Dacă la animale reacțiile emotive sunt stereotipe, în sensul că fiecare specie are 
propriile modele utile conservării speciei (vezi teama şoarecelui de pisică), la om „afectivitarea 
are un rol adaptativ, dinamogen şi mobilizator foarte mare, acesta având posibilitatea de a 
utiliza chiar şi reacții dezorganizatoare” (M.Epuran, 1.Holdevici, Idem, pag. 99). 

Varietatea trăirilor afective ale sportivilor: În activitatea sportivă trăirile afective sunt 
dintre cele mai variate, puternice, condiționate de caracteristicile activității practice. 
Afectivitatea individuală este generată şi trăită de fiecare sportiv în parte, iar afectivitatea de 
grup este combinarea spontană a emoţiilor şi sentimentelor individuale, cu stări afective 
comune, trăită de toți sportivii grupului şi depinzând de cadrul social în care se desfăşoară 
activitatea, de natura relaţiilor dintre indivizi, de „personalitatea” participanţilor. Oricum, 
afectivitatea de grup pozitivă este creatoare. Distingem aşadar stări afective determinate de o 
activitate musculară sporită (de exemplu bucuria, satisfacția), stări afective produse de 
perceperea caracteristicilor exterioare ale mişcărilor (emoții şi sentimente legate de frumuseţea 
mişcărilor), stări afective determinate de ambianță (emoțiile generate de ascultarea imnului 
național la începerea unei competiții internaţionale sau la premierea pe podium), stări afective 
legate de corectitudinea executării exerciţiilor la antrenamentul de pregătire (mobilizare 
afectivă sau nelinişte, ambiţie sau panică) sau la terminarea antrenamentului sau a unei 
competiții (bucuria reuşitei sau insucces, forța încrederii sau demoralizare, emoțiile unei 
accidentări). 

Antrenorul este cel dintâi care identifică la sportiv aceste emoţii pozitive sau negative şi 
pe care trebuie să le monitorizeze cu atenţie pentru că emoțiile negative, în special, reprezintă o 
problemă prioritară pentru sportiv. Menționăm că acest tip de emoţii nu este neapărat să apară 
doar la sporivii mai puţin pregătiți din punct de vedere fizic, tactic şi psihic. Există şi o anume 
„teamă de a învinge”, emoţii caracteristice cu precădere sportivilor tineri, neexperimentați, care 
pe măsură ce se apropie de finalul unei competiţii, cu presentimentul victoriei, se înfricoşează 
de o atare posibilitate. La sportivii fără maturitate, emoțiile pot influenţa negativ capacitatea de 
concentrare, perturbând comportamentul motor propriu-zis (şi în sportul românesc există, din 
păcate, numeroase exemple în care, la competiţii de prestigiu, sportivul obține rezultate 


meritorii în primele zile, iar când se apropie de câştigarea unei medalii, în faţa unei mari 

performanţe posibile, îşi pierde siguranţa şi încrederea în sine, îl copleşeşte emoția şi pierde 
titlul). Totodată, nu sunt rare situațiile când auzim sportivi care spun „nu ştiu ce-i cu mine...nu 
mă mai pot controla”. Şi în aceste momente rolul antrenorului este imens. O privire, un gest, un 
argument convingător al acestuia îi poate aduce sportivului liniştea şi încrederea în capacitățile 
proprii. Stăpânirea emotivităţii reprezintă o problemă de autoeducaţie pentru sportiv. Acesta 
trebuie să-şi însuşească priceperea şi obişnuinţa de a se autoconduce, pe baza unei depline 
cunoaşteri a propriilor posibilităţi, a analizei corecte, raționale a situaţiilor şi adversarilor, de a- 
ŞI stăpâni reacțiile emoţionale, de a-şi păstra luciditatea gândirii în orice situaţie etc. 

Există şi emoții pozitive, cu rol stimulator pentru sportiv, generatoare de energie atât de 
necesară lui. De regulă, ele se întâlnesc la sportivii cu o bună pregătire fizică, tehnico-tactică şi 
care sunt determinaţi de dorinţa de reuşită, încredere în sine, capabili de ignorarea oboselii sau 
a durerilor fizice. Un sportiv adevărat este cel care poate demonstra o bună stăpânire a 
emoțiilor sale, starea psihică dinaintea unei competiții fiind caracterizată de o senzație de 
prospeţime, curaj, încredere în sine şi chiar o uşoară agitaţie. 

La toate cele menţionate mai sus, nu trebuie să ignorăm modul de viață al sportivului, o 
condiție influențabilă în practicarea sportului de calitate. Ne referim aici la o atitudine 
conştientă şi conştiincioasă faţă de sport, față de rolul şi obligațiile sportivului, faţă de 
disciplina sportivă, capabil să facă față durității competițiilor, uneori dintr-o climă în alta, sub 
incidența unui fus orar diferit de cel al obişnuinţei sale şi aşa mai departe. Aşa încât nu sunt 
îngăduite şi tolerate slăbiciunile, mimarea, mofturile, regimul de viață şi activitatea 
destrăbălată, incitarea coechipierilor de a nu lucra, aranjamentele negative de orice fel pentru a 
deveni competitivi. Conducătorului sportiv, antrenorului şi chiar psihologului sportiv le revine 
şi sarcina de a explica sportivului faptul că valorile morale se învaţă şi că o lume a progresului 
şi performanţei devine de neconceput în afara unei solidarităţi afective, a prieteniei şi dragostei 
pentru sport. Dacă în viaţa de toate zilele disciplina este un factor necesar care ajută 
considerabil munca, în viaţa sportivilor îndeplinirea ei în bune condiții duce la performanță 
(disciplină a vieţii de toate zilele, disciplină a efortului şi a odihnei, a somnului, a mesei, ca şi 
disciplina pregătirii fizice, a antrenamentului, disciplină competițională, disciplină în 


activitatea de recuperare după efort etc.). 

CAPITOLUL IV 
ACTIVITĂȚILE SPORTIVE ŞI SPECIFICUL ACESTORA 


IV.1. Instituții şi organizații 

Apariţia structurilor organizaționale este legată de necesitatea desfăşurării unor acțiuni 
în care să se îmbine perfect strategiile de muncă în colectiv, pornindu-se de la calitățile 
individuale ale persoanelor angrenate în respectivele proiecte. Datorită faptului că rezultatele 
muncii individuale sunt, de cele mai multe ori, dependente de capacitățile şi informaţiile 
furnizate de ceilalți, s-a simţit nevoia dezvoltării unor forme organizaționale care să asigure 
eficienţa, flexibilitatea şi dinamismul în toate domeniile de activitate. Istoric vorbind, primele 
forme organizaționale bine conturate au fost armata, biserica şi organizaţiile sportive. 

Definirea şi caracterizarea generală a organizaţiilor a întâmpinat dificultăți datorită 
multitudinii perspectivelor adoptate, datorită folosirii unor noțiuni în mod arbitrar şi a lipsei 
diferențierii lor, fapt ce a condus la apariția confuziilor şi a utilizării eronate a anumitor 
termeni. Spre exemplu, deseori termenul de organizație este folosit ca fiind sinonim cu cel de 
organizare sau cu cel de activitate organizată, sistem social sau structură socială. Alteori, 
termenul de organizaţie este înlocuit cu cel de instituție sau cu cel de uniune. 

Primele investigaţii, cei drept empirice, au fost realizate în anii '50 în Statele Unite de 
către Robert Merton, care, alături de Talcott Parsons încerca să prezinte dezavantajele 
funcţionării organizaţiilor conform postulatelor birocratice ale teoriei lui M.Weber. În aceeaşi 
perioadă, în Franţa, se contura domeniul sociologiei organizațiilor, avându-l ca reprezentant pe 
Michael Crozier, care, mergând pe linia lui Merton, dezvoltă teza acestuia cu privire la 
flexibilitatea organizaţiilor. 

La noi, potrivit Mihaelei Vlăsceanu (2003), organizaţiile reprezintă structuri de 
interacțiuni ale oamenilor integrați într-un grup ale cărui activități sunt centrate pe realizarea 
unor obiective comune specializate. În acest context, cuvantul „organizație? se referă la o 
entitate socială formată dintr-un grup de persoane. lar în Dicționarul de Sociologie (coord. 
C.Zamfir; L.Vlăsceanu, Editura Babel, Bucureşti, 1998, pag. 406-409) organizaţia este definită 
ca „grupuri de oameni care îşi organizează şi coordonează activitatea în vederea realizării unor 
finalităţi relativ clar formulate ca obiective”. În privinţa raportului instituție-organizaţie aceeaşi 


autoare M.Vlăsceanu consideră că din punct de vedere social, instituţiile sunt constrângătoare 

şi normative, aspectul normativ fiind dat de anumite modele de comportament şi acțiune, de 
ansamblul de norme şi reguli formale şi informale. Caracterul constrângător al acestor reguli 
este dat de faptul că orice încălcare a acestora atrage inevitabil pedeapsa, la fel cum respectarea 
lor atrage recompensa. 

IV.2. Specificul organizațiilor sportive 

Dat fiind faptul că organizațiile constituie sisteme de comportament destinate să asigure 
oamenilor şi maşinilor folosite de aceştia posibilitatea de a-şi realiza anumite scopuri, forma 
organizatorică trebuie să constituie o funcţiune comună a caracteristicilor umane şi a naturii 
mediului operaţional (Simon, 1960). 

Aşa cum am precizat anterior, din punct de vedere istoric, organizațiile sportive se 
încadrează în categoria celor mai vechi forme organizaționale, alături de armată şi biserică. Din 
cele mai vechi timpuri şi pâna în prezent acestea au luat forma unor asociaţii, cluburi, federații 
sau structuri federale şi odată cu dezvoltarea unor sporturi noi, moderne, s-a înregistrat o 
extindere generală a acestora. 

O extindere şi dezvoltare majoră a organizațiilor sportive s-a înregistrat începând cu 
sfârşitul secolului XIX-începutul secolului XX, când au luat naştere sporturi precum handbalul, 
basketul, hocheiul sau fotbalul, iar creşterea interesului general faţă de aceste sporturi (mai ales 
pentru cel din urmă) a atras după sine apariţia unei noi forme organizaționale. Dacă am lua în 
considerare fotbalul, am constata că la 139 de ani de la apariția sa, acesta a ajuns să poarte 
denumirea de „sport rege” prin interesul pe care l-a stârnit, iar în prezent Federaţia 
Internațională de Fotbal (FIFA) cuprinde aproximativ 150 de federaţii naționale şi circa 45 de 
milioane de jucători legitimaţi. Toate aceste cifre dovedesc faptul că acest sport se află într-o 
permanentă extindere, cucerind noi şi noi teritorii din întreaga lume. De altfel, Sage, în lucrarea 
Impactul sportului asupra societăţii (1965), apreciază că sportul organizat acoperă o zonă 
socio-culturală foarte largă şi înregistrează cifre impresionante. 

Asemenea oricărui tip de organizație, organizațiile sportive dispun de aceleaşi 
caracteristici, dar se diferențiază prin anumite particularități, cum ar fi personalul angajat, 
natura scopurilor, mijloacele materiale de care dispune sau relaţiile existente în cadrul acestora. 

Un aspect deosebit de important al organizațiilor sportive îl reprezintă caracterul 
relațiilor care se instituie în cadrul acestora. Astfel, potrivit literaturii de specialitate, grupurile 


sportive se împart în: 


58 


» grupuri coacționale, în care fiecare sportiv realizează performanțe fără să 
interacționeze cu ceilalți membri, dar urmărind şi succesul grupului căruia îi aparţine; 

» grupuri interacționale, în care calitatea relațiilor dintre componenții echipei 
determină în mare măsură performanţa. În grupurile interacţionale sunt incluse şi „cuplurile 
duble” (echipele în doi de la tenis, canotaj etc.), precum şi echipele de ştafetă. 

Toate implicaţiile relaţiilor interumane din cadrul unei organizații sportive vor fi 


analizate pe larg într-un subcapitol următor. 


IV.3. Sportul ca activitate socială 

a. Originea sportului. Dacă ne referim la conținutul, structura, organizarea şi 
desfăşurarea sportului, aflăm că este o activitate deosebit de complexă. Când vrem să analizăm 
activitatea sportivă ca fenomen social, trebuie să nu pierdem din vedere componentele pe care 
acesta le implică şi anume: baza materială specifică, personal de specialitate, discipline 
ştiinţifice care o fundamentează, instalaţii şi materiale specifice, aspecte tehnice şi 
organizatorice, exercițiile fizice. 

Exerciţiile fizice au apărut şi s-au perfecționat continuu în concordanţă cu comanda 
socială, au o condiţionare clară de ordin social, determinată de instinct, de factorii biologici, 
dar şi de ştiinţă, cultură, religie. 

Astfel că, spre sfârşitul anilor '60 asistăm la o schimbare de mentalitate în ceea ce privesc 
activitățile sportive, acestea devenind o componentă esențială a diferitelor modalități de 
petrecere a timpului liber, făcându-şi loc tot mai mult în peisajul cotidian. Se creează locuri de 
muncă în meseriile sportive, iar în prezent, acest sector oferă o perspectivă de viitor în creştere. 

Pe de altă parte, chiar dacă imaginea profesiilor sportive este una atrăgătoare, ea scoate 
la iveală o serie de meserii solicitante, care necesită o mare disponibilitate şi în care nu te poți 
afirma pe deplin decât dacă reuşeşti să menţii aprinsă în suflet „flacăra pasiunii”, deoarece 
entuziasmul, pasiunea şi dăruirea constituie resortul esențial al activităţii sportive. 

Diferenţa între organizațiile sportive de la sfârşitul secolului XIX, aflate în fază 
incipientă şi cele „puse la punct” de astăzi este enormă, parcă sunt separate de o lume întreagă! 
Activitatea sportivă nu mai este rezervată unei anume categorii sociale restrânsă de tineri 
înstăriți sau nobili, cum era În tercut, ci ea s-a răspândit la toate clasele sociale, la oameni de 


toate vârstele şi indiferent de sex. 

Mai mult decât atât, apariția televiziunii duce la o modificare vizibilă a activității 
sportive. De exemplu, în anul 1968 organizarea Jocurilor Olimpice de la Grenoble (Franţa) are 
un ecou considerabil în întreaga lume. Sporturile devin o modă, mijloacele mass-media 
popularizează competițiile sportive, cu timpul sunt înlăturate şi „tabuu-rile” referitoare la corp, 
aşa încât totul este pregătit pentru o schimbare completă a mentalităților în favoarea sportului. 
Categoriile sociale de azi (cum ar fi funcționarii, profesiile liberale etc.) sunt cele care stau la 
baza acestor răsturnări de situaţie. Graţie lor, sportul îşi pierde din imaginea primitivă. Fiind 
practicat de un număr tot mai mare de oameni, iubitori de mişcare, sportul este tot mai des 
utilizat de publicitate pentru a simboliza dinamismul. Aşa încât astăzi, la această scară se poate 
vorbi de sport ca un fenomen social. Tenisul, gimnastica, fotbalul, voleiul etc. sunt doar câteva 
exemple de sporturi ce evoluează şi care sunt practicate de mai toţi indivizii din toată lumea, 
iar în jurul acestor activităţi să nu uităm că se dezvoltă solid fluxurile economice, generatoare 
de locuri de muncă. În paralel, publicitatea, care utilizează imaginea sportivă, accentuează 
dinamica economică prin sponsorizări, cuprinzând astfel toate ţările dezvoltate. 

În România, în contextul construirii educaţiei fizice ca activitate socială, cadrele de 
specialitate s-au format mai târziu decât în alte ţări. Acest proces de formare a specializărilor 
pentru domeniul practicării exerciţiilor fizice a căpătat un statut cert începând cu anul 1922, 
când s-a înființat Agenţia Naţională pentru Educaţie Fizică şi Sport (ANEFS). În prezent, 
procesul de pregătire al cadrelor de specialitate s-a amplificat şi diversificat. A apărut, de 
asemenea, învățământul particular în domeniul sport. 

b. Între meserie şi pasiune. Meseriile din sport şi-au creat o imagine atrăgătoare, dar 
care, în realitate, nu au întotdeauna o bază obiectivă. În spatele acestui tablou atrăgător se 
profilează constrângeri ce te poți face să dai înapoi. Este ca un scut natural care permite 
practicarea acestei meserii doar de către pasionaţi autentici. Ca regulă generală, nu poți deveni 
profesionist în acest sector decât după mulți ani petrecuţi pe terenuri de sport, transpirând 
pentru glorie, de plăcere. Aceste meserii au nevoie de o mare disponibilitate, faţă de celelalte 
meserii obişnuite unde se respectă orele de muncă. De exemplu, programele profesioniştilor îşi 
dispută întâlnirile de campionat sâmbăta şi duminica, seara sau în timpul săptămânii. Sau, un 
gazetar sportiv munceşte în fiecare sfârşit de săptămână, deoarece actualitatea sportivă atunci 
se consemnează. Această disponibilitate are uneori ca urmare perturbarea vieţii de familie. 


Oboseala fizică duce şi ea, după o anumită vârstă, la slăbirea articulaţiilor care au fost supuse 

unui efort susținut multă vreme, muşchii devin fragili şi astfel sănătatea este precară. La fel şi 
prospeţimea psihică, care nu este deloc de neglijat pentru că fără efort, entuziasm şi dăruire 
sportul este de neconceput. 

De altfel, marile întreceri sportive internaționale, şi în primul rând Jocurile Olimpice, 
au devenit din ce în ce mai mult competiții de imensă responsabilitate, de înaltă încărcătură 
emoțională, în faţa cărora se impun numai cei cu atitudine emoțională pozitivă, cu o 
personalitate puternică şi echilibraţi. Tot mai multe exemple demonstrează că astăzi, la marile 
competiții mondiale, toţi competitorii se prezintă foarte bine pregătiți fizic, tehnic, tactic, 
ştiințifico-medical. Şi totuşi, unul trebuie să învingă şi alții să fie învinşi! 

De regulă, când condițiile de mai sus sunt egale sau aproximativ egale, în momentele 
cele mai crâncene ale luptei sportive cel care cedează primul psihic este înfrânt. De multe ori s- 
a văzut că „cel care vine din spate” învinge mai des decât cel care „conduce”. Este o problemă 
psihologică şi apoi de natură metodică. 

Aşa cum precizează N. Mărăşescu, antrenor olimpic (în lucrarea Pregătirea 
psihologică, factor important şi activ în creşterea performanţelor sportivilor noştri olimpici, 
Consiliul Naţional pentru Educaţie Fizică şi Sport, Centrul de Cercetări pentru Educaţie Fizică 
şi Sport, Bucureşti, 1980, pag. 39-40), „dosarul” psihologiei sportive cuprinde trei personaje, 
unul mai important decât altul şi fiecare în parte cu responsabilităţi şi obligaţii precise. 

- Sportivul este „actorul principal”, motorul întregii activităţi. Către el se îndreaptă toate 
direcțiile pregătirii, toate speranțele, năzuinţele, de la el se aşteaptă totul. Pentru acesta, 
pregătirea psihologică de zi cu zi şi minut cu minut trebuie să surprindă câteva lucruri simple, 
dar capitale: 

- principiul „pot, vreau, trebuie” să fie firul călăuzitor; 

-  sădirea încrederii în forțele sale, astfel ca el să ajungă să creadă că este mai bun decât 
rezultatele obținute în realitate; 

- pregătirea în vederea atingerii unor obiective mari (nu copleşitoare); sportivul trebuie să 
ajungă să fie convins de realizarea lor, să lupte pentru depăşirea lor; 

- învingerea barierelor psihice care împiedică un nivel de pretenție mai mare; 

- convingerea că „cel mai bun din lume” poate fi învins chiar cu armele sale; 

- fixarea precisă a motivaţiei pentru crearea năzuinţelor; 


- folosirea autocomenzilor şi autoaprecierii, autoanalizei şi autosugestiei. 

- Antrenorul — o bună pregătire psihologică cu mijloacele pe care le are antrenorul la 
îndemână ajută la realizarea şi menţinerea formei sportive. Aprecierea, încurajarea, 
convingerea, anticiparea, sugestia, crearea năzuinţelor, analiza sunt arme prețioase în mâna 
antrenorului. El este „psihologul de zi cu zi” al sportivului, fără ca prin aceasta să se elimine 
rolul deosebit de important al unui psiholog pe lângă loturile sportive sau sportivi individuali. 
Antrenorul şi psihologul se ajută reciproc, psihologul fiind un colaborator extrem de preţios al 
antrenorului. Rolul său în pregătire, ca şi în concurs, pentru succesul sportivului sau al echipei 
sale este la un moment dat hotărâtor. 

Pornind de la activitatea concret-practică şi metodică de dirijare şi conducere pe care 
antrenorul o îndeplineşte în munca cu sportivii săi, putem desprinde câteva caracteristici 
complexe, numite de către M. Epuran (2001) „aptitudini complexe” ce caracterizează 
activitatea antrenorului şi anume: capacitate de conducere, aptitudini şi cunoştinţe specifice, 
profesionale intelectuale şi psihopedagogice şi metodice (înţelese ca experienţă, capacitate de 
înţelegere, empatie, idei creatoare, autoritate, responsabilitate, efort etc.). 

În timpul antrenamentelor sau al competiţiilor, sportivul parcă îl caută pe antrenorul său 
cu ochii. Dacă antrenorul este emoţionat, agitat, palid, iar indicaţiile sale lipsite de precizie, 
bâlbâite, dovedind o slăbiciune, succesul sportivului este pus sub semnul îndoielii, iar, de multe 
ori, compromis. „Această profesie trebuie exercitată de aceia care îşi doresc cu ardoare acest 
lucru, care sunt pregătiți din toate punctele de vedere, în primul rând pentru a putea împărtăşi 
sportivilor cu care lucrează cunoştinţele şi experiența sa, pentru a putea atinge performanţe 
mari. În cazul unei echipe de fotbal, de exemplu, antrenorul trebuie să ştie să selecționeze şi să 
organizeze echipa încă de la preluarea ei, dar şi pentru fiecare joc în parte, trebuie să 
pregătească şi să menţină în bună formă sportivă jucătorii şi echipa în ansamblul ei, trebuie să 
ştie să conducă jucătorii în antrenamente, pentru joc, dar şi pentru viaţa sportivă şi socială”. 
(M. Goran, antrenor fotbal). 

Astfel că, fără pretenția de a-i atribui o definire, pasiunea reprezintă o persistenţă a unui 
sentiment, ca parte afectivă sau ca aptitudine, ca parte spirituală a unui talent într-un domeniu, 
iar în cazul nostru, aceasta constituie nucleul de bază al meseriei de antrenor. Antrenorul este 
aşadar cel care, cu precizie maximă ştie „ce face” (îşi propune scopuri exacte), ştie „cum face” 
(ne referim aici la principiile şi metodele cu care acționează şi pe care le pune în practică), care 


ştie „cu ce face” (respectiv cu ce mijloace realizează activitatea sa). 

- Conducătorul sportiv are, de asemenea, un rol deosebit de important, bine definit în 
pregătirea psihologică a sportivului în vederea unei competiţii, în obținerea succesului. Nu de 
puţine ori auzim înaintea unor competiţii importante conducători care, în loc să încurajeze, 
analizează, critică, creând o atmosferă încărcată în loc de una mobilizatoare. Adesea ei înşişi 
emoționați, îngrijorați şi folosind cele mai nepotrivite cuvinte („trebuie să faceţi, că dacă 
nu...) provoacă crisparea, blocarea şi astfel insuccesul. Pregătirea psihologică de către 
conducător trebuie făcută cu destul de mult timp înainte de competiţie, discuțiile purtate pe un 
fond de prietenie, respect, dragoste, empatie. Totodată, angajamentele şi promisiunile 
conducătorilor sportivi trebuie să aibă acoperire şi realizare imediată, pentru ca sportivul să-şi 
păstreze încrederea în conducătorul său sportiv. 


c. Obiectivele sportului. Educaţia fizică şi sportul în general constituie o activitate 


deosebit de complexă, dacă ne referim, în primul rând, la conţinutul, structura, organizarea şi 
desfăşurarea sa. Cele mai cunoscute obiective în ceea ce priveşte practicarea exerciţiului fizic 
sunt asigurarea instruirii şi educării indivizilor (respectiv menţinerea optimă a sănătăţii 
practicanților de sport, creşterea potenţialului lor de muncă şi viaţă, dar şi favorizarea 
proceselor de creştere şi dezvoltare fizică optimă a organismului, formarea unui sistem larg de 
deprinderi şi priceperi motrice utilitar-aplicative). Practicarea sportului contribuie şi la 
dezvoltarea unor calități şi trăsături moral-volitive şi intelectuale, a gustului pentru mişcare, 
frumos, dar şi a responsabilităţii sociale. Oricum, idealul educaţiei fizice şi al altor activităţi 
motrice trebuie să fie în concordanţă cu idealul educațional al societății, aşa încât acesta 
continuă să se modifice în funcție de evoluţia social-istorică a fiecărei societăți. 

d. Practicarea sportului şi funcţiile sale. Practicarea exerciţiilor fizice vizează, indiferent 
de forma organizatorică sau de formațiunea social-economică sau politică în care se desfăşoară, 
perfecționarea dezvoltării fizice armonioase a subiectului în cauză. Determinată şi din 
necesități de ordin recreativ, de destindere, practicarea exerciţiilor fizice dezvoltă totodată 
simţul dragostei pentru mişcare şi simţul estetic. De asemenea, educaţia fizică, prin diferitele ei 
forme de organizare şi datorită caracterului său emoţional, contribuie la dezvoltarea spiritului 
creator, a spiritului de afirmare, de depăşire şi chiar de autodepăşire. 

Funcţiile educaţiei fizice sunt importante şi suficiente numai dacă sunt realizate într-un 


sistem, în strânsă legătură, influenţându-se şi completându-se reciproc. Acestea sunt: 

- Funcția de perfecţionare a dezvoltării fizice are rolul prioritar în dezvoltarea fizică 
armonioasă, a unor indici superiori în plan somatic şi funcțional, pentru viața şi activitatea 
oamenilor de toate vârstele; 

- Funcția de perfecționare a capacității motrice care vizează calităţile motrice, 
deprinderile, priceperile motrice, necesare pentru un randament sporit pe toate planurile vieții 
ŞI întregirea personalității umane; 

- Funcția igienică vizează menţinerea unei stări optime de sănătate a oamenilor, având 
caracter preventiv în acest plan; 

- Funcția recreativă asigură prin activitatea de educaţie fizică a fondului de calități, 
deprinderi şi priceperi motrice necesare ca indivizi de diferite vârste să poată petrece în mod 
util şi plăcut, recreativ, timpul lor liber; 

- Funcția de emulaţie se materializează prin dezvoltarea spiritului competitiv ce 
caracterizează în general fiinţa umană, prin dorinţa sa permanentă de autodepăşire; 

- Funcția educativă considerată ca fiind complexă prin prisma influențelor asupra 
dezvoltării personalității umane, în general, dar şi asupra dezvoltării laturilor de personalitate, 


cum ar fi cea intelectuală, morală, estetică, profesională. 


IV.4. Grupul sportiv - un grup social 

Grupul social reprezintă un sistem dinamic, în cadrul căruia se stabilesc interrelaţii între 
membrii săi, o realitate supraindividuală, aflată la rândul său în interacțiune cu alte relaţii de tip 
social. Elementele componente ale sistemului reprezentat de grupul social sunt membrii 
acestuia, care interacționează, îşi interiorizează valorile grupului, îşi însuşesc scopurile acestuia 
şi manifestă solidaritate unii față de ceilalți. 

Solidaritatea de grup reprezintă nucleul central al forței grupului, având la bază fie 
comunitatea unor valori culturale, interese economice, fie adeziunea membrilor săi în 
realizarea unor scopuri importante. Grupul este un tot unitar, în care fiecare individ reprezintă 
doar o parte, dar cu o poziţie bine structurată, care-i datermină drepturile, datoriile şi îl 
influențează ideologic. O altă caracteristică esențială a grupului este determinată de 
comunicare, considerată elementul principal care creează grupul, şi nu simpla proximitate 
spațială sau contactul fizic. Comunicarea se poate realiza fie „faţă în față” (engl. „face to face”) 


sau indirect, fie prin scriere sau, mai nou, prin mijloace tehnice moderne (Internetul). 

Teoretic, grupul poate avea orice dimensiune, începând cu două persoane şi până la 
întreaga lume. Componenţa grupurilor se poate schimba în timp prin părăsirea grupului de 
către unii membri pe cale naturală sau ca urmare a unor motivații şi opțiuni sociale, morale, 
religioase, politice etc., aceste schimburi neanulând grupul din punct de vedere al intensității 
sau durabilităţii sale. 

Totodată, grupul este o formaţiune psiho-socială cu o anumită structură, 
constituit în vederea desfăşurării unei activităţi. Grupul nu este o simplă însumare de persoane, 
ci are organizare specifică, obiective, structură internă, reguli de conduită pentru membrii săi 
etc. În ultimele decenii, s-a vorbit şi s-a scris foarte mult despre grup, mai ales despre grupul 
mic, în legătură cu faptul că psihologia membrilor săi prezintă o serie de caracteristici de care 
aceştia nu dispun în afara grupului în cauză. De asemenea, s-a mai tratat problema 
performanţelor de tot felul pe care grupul le realizează mai bine în condițiile în care el este 
structurat şi organizat într-un anumit fel. Spre deosebire de alte grupuri umane, grupul mic este 
o unitate alcătuită dintr-un număr relativ restrâns de persoane, de la 2-3 până la 25-30, care se 
află în relaţii de comunicare, colaborare, apreciere, simpatie etc. şi care au un scop comun în 
vederea căruia se organizează, stabilind norme specifice de conduită. Grupul mic prezintă o 
anumită dinamică, grad de coeziune, tipuri de interacțiuni, un sistem de comunicaţie direct 
interpersonal, prezintă fenomene de autoritate şi de dependenţă grupală, procedee de conducere 
etc, care-l definesc şi îl diferenţiază de altele. 

Grupul mic trebuie înteles ca un sistem cu organizare internă ierarhică care implică 
interacţiunea elementelor componente, mecanisme de reglaj şi autoreglaj, integritate. În cadrul 
grupului, individul este un „atom” social, cu caracter de subiect, pentru că alege sau respinge, 
dar şi de obiect, pentru că este ales, respins sau rămâne indiferent pentru alții. 

Apartenența sportivului la un grup prezintă o serie de particularități care necesită unele 
precizări de ordin terminologic, şi prin acestea, de ordin teoretic şi conceptual. 

În cele mai multe studii asupra grupului mic în sport s-a cercetat sistemul relaţiilor 
preferențiale, dinamica lor şi, ca un aspect major, coeziunea în cadrul grupului, precum şi 
procesele de conducere şi tipologia liderilor. În cele ce urmează, termenii de grup mic şi echipă 
sportivă vor fi folosiţi ca sinonim, dar nu vor fi extinşi asupra noțiunii de grup sportiv sau 


asupra colectivităţii în care se desfăşoară activitatea sportivă. 

a. Caracteristicile grupului sportiv: „Echipa sau grupul mic constituie o realitate 
psiho-socială de bază a activității sportive, de coeziunea şi capacitatea ei depinzând atât 
performanţa, cât şi satisfacția sportivilor şi suporterilor” (M.Epuran, Modelarea conduitei 
sportive, Editura Sport-Turism, Bucureşti, 1990, pag. 149). Viaţa sportivă cunoaşte adesea 
situaţiile caracteristice ale echipelor sudate, dezbinate, dezorientate sau în curs de a-şi dobândi 
personalitatea; cunoaşte, de asemenea, faptul că nu se poate forma o echipă în adevăratul sens 
al cuvântului decât cu mult efort şi într-un interval de timp îndelungat (aproximativ de 2-3 
ani). Principalele caracteristici ale grupului mic sunt următoarele: 

p Volumul mic, număr restrâns de membri, corespunzător sportului respectiv; 

p Caracterul primar, relaţiile în sânul grupului fiind directe, constituite într-un sistem 
liber şi nemijlocit. Comunicarea din cadrul echipei are un caracter gestual-motric cu 
semnificaţii tehnico-tactice şi este orientată spre atingerea scopului performanţial. 

p Caracterul nespontan, creat cu un scop specific. Grupul sportiv se constituie însă 
pentru nevoia de performanţă, care este rațiunea de a fi a sportului în sine. Se cunoaşte faptul 
că sportivul poate avea un motiv personal pentru a face sport, dar în cadrul echipei, motivul său 
este subordonat obiectivului comun şi, de regulă, se armonizează cu acesta. 

p Dinamică specifică. Membrii echipei se întegrează în colectiv atât timp cât pot fi 
activi şi eficienți. Dinamica organizatorică este însotiţă şi de o dinamică funcțională, referitoare 
la coeziune. 

p Componenta eterogenă. Această caracteristică este determinată de variabilitatea 
vârstei, specificul cultural sau chiar a naţionalităţi componentei grupului sportiv. 

Potrivit lui Antonelli şi Salvini (în M. Epuran, Psihologia sportului de performanță, 
Teorie şi practică, Editura Fest, Bucureşti, 2001, pag. 290) factorii care realizează obiectivele 
şi coeziunea grupului sportiv se împart în: factori care asigură atingerea obiectivelor 
(competitivitate, disciplină sportivă, rigiditatea rolurilor, relaţii utilitare, comunicare formală şi 
decizii pe verticală, ierarhie şi autoritate) şi factori care menţin coeziunea grupului (respectiv 
colaborare, comunicare şi participare spontană, relații afective, decizii în grup, democraţie). 

În concluzie, un colectiv de sportivi nu reprezintă o simplă alipire de indivizi. Ei 
acționează şi luptă pentru un scop comun, unde se manifestă simţul solidarității, prin unificarea 


virtuților, a calităților fiecărui sportiv, obținând o forță superioară greu de învins. 

b. Dinamica grupului: Primele utilizări ale expresiei „dinamica grupului” (sau dinamica 
de grup) îi aparţin lui Kurt Lewin, inventatorul expresiei group dynamics. „Lewin vede grupul 
ca pe o totalitate ireductibilă la indivizii care-l alcătuiesc, un sistem de interdependenţe 
constituind, împreună cu mediul său înconjurător, un câmp social dinamic” (Dicţionar de 
Sociologie Larousse, Editura Univers Enciclopedic, Bucureşti, 1996, pag. 89). Dinamica 
desemnează totalitatea schimbărilor adaptive survenite într-o oarecare parte a unui grup. 
Fiecare echipă are o istorie, o perioadă de început, de formare, apoi de desăvârsire, urmată 
uneori de declin şi, eventual de revenire. Biografia sportului abundă în exemple de echipe care 
au fost cândva redutabile, apoi au cedat pentru a reveni sau a nu mai reveni printre cele mai 
bune. 

Formarea unui grup reprezintă un demers relativ dificil. Grupurile sportive se formează 
pe baza unor motive mai mult sau mai puţin conştiente (ne referim aici la nevoia de afiliere, de 
apartenență, atracție etc.). „Cel mai puternic motiv este nevoia de performanţă şi de realizare 
care corespunde şi scopului specific al grupului, performanţa sportivă” (M. Epuran, idem, pag. 
275-276). Afirmația potrivit căreia performanţa depinde de coeziunea grupului pare un adevăr 
unanim recunoscut. Se pare că în anumite cazuri, lipsa concurenţei şi a unor păreri diferite între 
membrii grupului face ca acesta să se mobilizeze, mai puţin pentru sarcină şi să accepte 
eventualele eşecuri. În secţiile cluburilor de performanţă, formarea grupurilor are alte resorturi, 
prin faptul că ei selecționează sau transferă spotivii dotați integrându-i în echipă, iar aceştia, 
uneori, devin pilonul principal în jurul căruia vor trebui să se regrupeze chiar şi cei mai vechi, 
respectându-i valoarea noului coleg. Uneori, aceste situaţii generează chiar conflicte în 
interiorul grupului, care pot fi depăşite prin măestria antrenorilor sau a conducătorilor sportivi 
de a gestiona conflictul. Coeziunea grupului sau gradul său de afiliere este una din calitățile 
care stimulează cooperarea strânsă între sportivi, dăruirea în munca din antrenamente şi lupta 
din concursuri, subordonarea unor interese individuale celor colective. Echipa devine astfel, în 
mod colectiv, mai bună. Coeziunea este dependentă şi de modul cum este trăit succesul sau 
insuccesul de către jucători. De regulă, tensiunea competițională întăreşte coeziunea. Succesul 
sau insuccesul poate conduce la slăbirea coeziunii, a moralului echipei, în situații dintre cele 
mai variate, dar dependent de motivaţia de bază a grupului. În anumite situaţii, antrenorul sau 
conducătorul trebuie să facă eforturi pentru realizarea unei intenționalități comune tuturor 


membrilor grupului în privinţa principalelor scopuri şi sarcini care conduc la eficiența acestora. 

Şi motivaţia reprezintă deci (aşa cum am precizat şi în capitolele anterioare) un factor de bază 
care uneşte sportivii (echipa) în jurul scopului comun. 

Mai mult, diferenţele prea mari de vârstă din interiorul grupului se exprimă prin 
deosebiri de atitudini şi aspirații, iar caracterul sportivilor, împreună cu trăsăturile 
temperamentale şi orientarea ideologică sunt, de asemena, importante. Observațiile sociologice 
au demonstrat de mult timp zicala potrivit căreia „cine se aseamănă se adună”, aceştia găsindu- 
şi valenţe comune în atitudini, aptitudini, trăsături caracteriale şi se apropie mai firesc unii de 
alții. Este vorba de afiliere prin empatie. 

În concluzie, realizarea coeziunii grupului sportiv reprezintă un proces de modelare 
socială, unde tendinţele individuale se contopesc într-o atmosferă colectivă afectivă. În anumite 
situaţii, antrenorul sau conducătorul sportiv trebuie să facă eforturi pentru a menţine realizarea 
intenției comune tuturor membrilor grupului în privinţa scopului principal şi a sarcinilor care 
conduc la eficientizarea acestuia. Pentru ca sentimentul de echipă să ia naştere şi să se dezvolte 
este absolut necesară consolidarea raporturilor dintre sportivii aceluiaşi colectiv şi dintre 
sporivi-antrenori-conducător sportiv-psiholog. Calea rațională se bazează pe înţelegerea unor 
principii şi reguli care stau la baza formării unui colectiv sudat, la care se adaugă şi calea 


afectivă, a sensibilităţii fiecăruia. 


c. Problematica liderului. Rolul liderului în obtinerea performantelor sportive. 
Termenul de lider provine din englezescul „leader”, cu sensul de conducător, respectiv o 
persoană care exercită puterea sau care are o mare influență în cadrul grupului social din care 
face parte, cu rol în exercitarea funcţiei de conducere şi în luarea deciziilor. În general, liderul 
este persoana care este desemnată pe cale instituțională cu funcția de conducere (adică lider 
formal sau instituțional) sau persoana care exercită cea mai mare influență în cadrul grupului, 
fiind aleasă printr-un număr major de preferințe exprimate de membrii acelui grup (respectiv 
liderul informal, neoficial sau sociometric). 

Psihologia şi sociologia deopotrivă s-au ocupat nu numai de tipologia conducătorilor, ci 
şi de caracteristicile lor, de trăsăturile care le asigură autoritatea în grup. Nu de mult se 
considera că această calitate de lider este o trăsătură înnăscută (te naşti sau nu cu ea). Pornind 
de la teoria personalităţii, s-a remarcat, pe bună dreptate, că nu toți liderii acționează în acelaşi 


mod, ci adoptă stiluri de lucru diferite, identificându-se astfel două stiluri diferite şi anume: 

stilul autoritar şi stilul democratic, fiecare producând rezultate bune în anumite contexte. Dar şi 
executanţii au fiecare personalitatea şi nevoile lor proprii şi reacționează în mod diferit la un 
stil de conducere sau altul. Oricum, liderii eficienți sunt empatici (au capacitatea de a privi 
lucrurile şi din perspectiva celuilalt, înțelegând trăirile şi reacțiile acestuia la diverse 
evenimente), empatia fiind considerată cea mai importantă calitate pentru ca cineva să poată 
practica eficient o astfel de meserie. 

În activitatea sportivă, căpitanul de echipă este un lider, un conducător sportiv acceptat 
şi desemnat de un grup ca să-l reprezinte. El poate fi şi iubit, dar, mai important este ca acesta 
să fie apreciat de colegii de echipă prin calităţile sale reale, prin competență. Desigur, aceste 
calități, dublate de maturitate intelectuală, afectivă, socială se formează de-a lungul anilor. De 
aceea, căpitanii sunt aleşi dintre sportivii mai vechi şi mai experimentați. 

Aşa cum am precizat anterior, conducerea grupului este realizată de către antrenor, în 
mod deosebit, dar şi de căpitanul de echipă, al cărui rol este mai mare în raport cu acela care se 
atribuie de regulă. Căpitanul de echipă este în acelaşi timp ajutorul antrenorului în mobilizarea 
jucătorilor pentru realizarea obiectivelor propuse şi reprezentantul opiniei grupului în faţa 
conducerii clubului. De exemplu, în fotbal, căpitanul de echipă (liderul) este o persoană care se 
bucură de un anumit statut, drepturile şi obligațiile oficiale fiind consemnate de regulamentele 
specifice fiecărui club. Rolul său se amplifică mai ales în timpul competiţiei sportive, unde 
conducerea de către antrenor este indirectă sau chiar total absentă şi unde sportivii colegi de 
echipă trebuie să dea dovadă de iniţiativă, creativitate, independenţă şi pricepere tactică în 
găsirea celor mai bune soluții pe terenul de sport. 

În concluzie, şi în sport, ca de altfel în toate activităţile umane organizate, problemele 
conducerii grupului sunt complexe datorită necesităţii de a echilibra funcțiile de conducere cu 
activitățile şi atitudinile intenționale ale membrilor grupului. Astfel, apar chestiuni interesante 
în legatură cu autoritatea conducătorului, cu stilul lui de conducere, cu metodele şi factorii care 
asigură eficacitatea grupului. Conducătorul constituie un factor activ în dinamica grupului, el 
impulsionând activitatea acestuia şi contribuind la realizarea coeziunii şi eficienţei în cadrul 


grupului. 


IV.5. Fenomene psihosociale în sport. 


Tipuri de relaţii interpersonale în activitatea sportivă 

Sportul reprezintă o formă înaltă de pregătire în domeniul educaţiei fizice ce oferă 
respectivă, practicat, aşa cum am mai arătat, în scopul fortificării organismului, al plăcerii 
personale şi de grup, al îmbunătăţirii rezultatelor proprii sau al obţinerii de performanţe înalte. 
Totodată este un fenomen tipic psihosocial întrucât determină şi dezvoltă fenomene 
psihosociale, clădite pe relaţii interindividuale, manifestări de grup, atitudini preferențiale ale 
sportivilor faţă de alţii sau chiar ale unor echipe față de altele, caracterizate de întrecere între 
sportivi sau între echipe (grupuri sociale), de participarea spectatorilor, de aprecierea publică a 
rezultatelor obţinute şi de succes, ca o recompensă premială a celor mai înalte rezultate. 

Din punct de vedere psihologic, în fenomenul sportiv sunt incluse trăsăturile de 
personalitate a celui ce practică sportul, motivația şi atitudinile sportivilor, aptitudinile, dar şi 
relaţiile interpersonale ale sportivilor, conduita liderilor de echipe, ca şi sentimentele şi 
reacțiile spectatorilor. Din punct de vedere sociologic sunt recunoscute importanţa şi valoarea 
socială a sportului, rolul acestuia în ceea ce priveşte integrarea socială a sportului, în 
socializarea individului şi nu în ultimul rând influenţa echilibrată a cestuia asupra sănătății 
psihice. Vorbim astfel de psihologia relaţiilor interpersonale şi de psihosociologia grupurilor 
mici ca variabile esenţiale cu importanţă deosebită în domeniul sportiv. 

Aşa cum am mai arătat pe parcursul acestui capitol, în ceea ce privesc relaţiile dintre 
oameni care participă direct sau indirect la realizarea de performanţe sportive, în activitatea 
sportivă distingem următoarele tipuri de relaţii: relații între sportivi şi antrenori/conducător 
sportiv/psihologi, între sportivi şi adversari, între sportivi şi arbitri, între sportivi şi spectatori. 
Mai mult, „din punct de vedere al atitudinii interindividuale, aceste relaţii pot fi: de colaborare 
— concurenţă — adversitate sau de simpatie — antipatie — indiferenţă” (M.Epuran; I.Holdevici, 
Compendiu de psihologie pentru antrenori, Editura Sport-Turism, 1980, pag. 195). Aceste 
relaţii se pot cu uşurinţă identifica prin aplicarea la sportivi a testului sociometric, prin care 
putem studia relaţiile de simpatie, antipatie, indiferenţă (ignorare) din cadrul grupului, relaţii 
deosebit de importante de cunoscut de către antrenor conducător sportiv şi psihologul echipei. 

Cât priveşte psihosociologia grupurilor mici, grupul sportiv este restrâns, cu o entitate 
dinamică evolutivă, competitivă. Din această perspectivă putem vorbi de grupuri caracteriale 
(se referă la legăturile caracteriale dintre membrii), grupuri omogene (caracterizate prin 


omogenitatea calităților fizice şi nivelului de dezvoltare şi perfecționare a priceperilor şi 

deprinderilor tehnico-tactice), grupuri „gomfoterne” (cu aceeaşi pregătire, o omogenitate 
fizică, fiziologică şi psihică (M.Epuran; I.Holdevici, idem, pag.214). Un exemplu în acest sens 
îl constituie grupul de gimnaşti, patinatori, canotori etc. în care coordonarea acțiunilor este 


deplină, simultană, cu un tempo specific echipei. 

